23 pelajar sedang duduki ujian ke universiti maut serangan bom

Serangan bom bunuh diri di sebuah pusat pendidikan di Kabul hari ini (Jumaat, 30 September 2022) mengorbankan sekurang-kurangnya 23 pelajar, kebanyakannya dipercayai wanita muda – petanda baharu keadaan keselamatan yang semakin merosot di ibu negara Afghanistan.

Letupan berlaku di pusat pendidikan Kaaj, di kawasan kejiranan yang didominasi Hazara – kumpulan etnik minoriti yang telah lama berdepan penindasan.

Ketika kejadian pelajar sedang mengambil peperiksaan kemasukan ke universiti pada jam 7:30 pagi waktu tempatan, apabila letupan itu berlaku, jurucakap Polis Kabul Khalid Zadran memberitahu CNN.

Abdu Ghayas Momand, seorang doktor dari Hospital Ali Jinah, di mana beberapa mangsa telah dibawa, berkata 23 orang telah terbunuh dan 36 lagi cedera.

Tiada pihak yang mengaku bertanggungjawab dalam serangan itu.

Seorang saksi Taiba Mehtarkhil, memberitahu CNN bahawa kebanyakan mangsa adalah wanita muda.

“Saya melihat ibu bapa, ahli keluarga pelajar Kaaj yang lain, menjerit dan berlari dalam ketakutan.

“Ada yang cuba mendapatkan rawatan perubatan kecemasan dan sebahagian lagi mencari anak lelaki dan perempuan mereka. Saya melihat kira-kira 20 terbunuh dan ramai lagi cedera dengan mata saya sendiri,” katanya.

Rakan Mehtarkhil terselamat dalam serangan itu kerana dia terlambat dan belum sampai ke ke kelas ketika letupan berlaku.

Sejak Taliban menguasai Afghanistan pada Ogos 2021, terdapat beberapa serangan terhadap komuniti Hazara.

Sebelum ini, pentadbir Negara Islam Wilayah Khorasan telah mengaku bertanggungjawab atas 13 serangan terhadap Hazara dan dikaitkan dengan tiga lagi yang telah membunuh dan mencederakan sekurang-kurangnya 700 orang, menurut Human Rights Watch.

“Pihak berkuasa Taliban telah berbuat sedikit untuk melindungi komuniti ini daripada pengeboman bunuh diri dan serangan lain yang menyalahi undang-undang atau untuk menyediakan rawatan perubatan yang diperlukan dan bantuan lain kepada mangsa dan keluarga mereka,” tambah laporan itu.

Rentetan serangan di Kabul telah meragut berpuluh-puluh nyawa dalam beberapa minggu kebelakangan ini.

Awal bulan ini, dua pekerja kedutaan Russia adalah antara enam orang yang terbunuh dalam letupan bunuh diri berhampiran kedutaan Russia, dan pada Ogos, letupan di sebuah masjid ketika solat magrib mengorbankan 21 orang dan mencederakan 33 lagi. – Agensi


1MDB: Najib mohon Hakim Collin tarik diri

Bekas perdana menteri, Datuk Seri Najib Razak memohon Hakim Datuk Collin Lawrence Sequerah yang sedang mendengar kes penyelewengan dana 1Malaysia Development Berhad (1MDB) berjumlah RM2.28 bilion supaya menarik diri, lapor MalaysiaGazette.

Collin yang merupakan Hakim Mahkamah Tinggi ketika kes berlangsung dinaikkan pangkat kepada Hakim Mahkamah Rayuan, baru-baru ini.

Peguam yang mengetuai pasukan pembelaan Najib, Tan Sri Muhammad Shafee Abdullah memaklumkan mahkamah pihaknya akan membuat permohonan rasmi dalam masa terdekat.

Difahamkan permohonan ini dibuat Najib selepas pengakuan Collin ketika perbicaraan pada petang semalam bahawa beliau pernah bekerja di firma guaman yang sama, Zain & Co bersama-sama dengan bekas peguam 1MDB, Jasmine Loo Ai Swan.

Collin membuat pendedahan semalam mengatakan beliau pernah menjadi rakan kongsi Jasmine hampir 15 tahun dulu.

Jasmine merupakan sekutu ahli perniagaan dalam buruan, Low Taek Jho atau Jho Low yang dikaitkan dengan penyelewengan dana 1MDB, melarikan diri untuk beberapa tahun ditahan pihak berkuasa apabila beliau kembali ke Malaysia.

Kata Muhammad Shafee, beliau mengadakan perbincangan dengan Najib pada pagi ini tentang permohonan itu sebelum memaklumkannya kepada mahkamah.

“Kami sedang pertimbang untuk memfailkan permohonan agar Yang Arif menarik diri daripada terus mendengar perbicaraan ini. Pendedahan oleh Yang Arif semalam bukan sahaja mengejutkan saya, sebaliknya anak guam saya.

“Untuk makluman, nama Jasmine Loo ini disebut sebanyak 656 kali sepanjang 167 hari perbicaraan,” katanya di hadapan Collin.

Menurut Muhammad Shafee, pihaknya berpendapat tidak kira sama ada Jasmine akan dipanggil sebagai saksi atau tidak, penglibatan Collin bersama Jasmine hampir 15 tahun dahulu boleh dijadikan sebab untuknya menarik diri.

“Yang Arif pernah menjadi rakan kongsi dalam firma guaman yang sama, adalah baik untuk Yang Arif pertimbang untuk menarik diri,” katanya.

Sejurus selepas itu, Collin berkata, beliau akan mempertimbangkan perkara itu selepas permohonan rasmi oleh pembelaan dilakukan.

Sementara itu, Timbalan Pendakwa Raya, Ahmad Akram Gharib memaklumkan pasukannya belum mendapat arahan daripada Jabatan Peguam Negara (AGC) berhubung perkara tersebut.


Pengikut setia Najib dipecat sebagai Ketua Penerangan BN Selangor

Seorang pengikut setia Datuk Seri Najib Razak dipecat serta-merta sebagai Ketua Penerangan Barisan Nasional (BN).

Bekas pegawai khas Najib, Isham Jalil itu sendiri mengesahkan menerima surat pemecatannya ditandatangani oleh Setiausaha BN Selangor Datuk Satim Diman dengan memberi alasan jawatan yang disandangnya itu tidak termaktub dalam perlembagaan gabungan berkenaan.

“Saya ingin mengucapkan terima kasih kepada semua pihak yang telah bekerjasama dan berjuang bersama saya sepanjang tempoh perkhidmatan saya sebagai ketua penerangan BN Selangor.

“Perjuangan kita belum selesai, oleh itu saya mohon agar tuan-tuan dan puan-puan meneruskan perjuangan dan usaha ini walaupun saya tidak lagi berada dalam kepimpinan BN negeri,” katanya dalam hantaran di akaun Facebook.

Surat pemecatan.

Beliau turut menyatakan komitmen untuk terus membantu jentera parti walaupun sebagai ahli biasa.

“Saya akan bantu sebaik mungkin dengan apa yang termampu walaupun tanpa apa-apa jawatan dan berjuang sebagai ahli biasa seperti sebelum ini,” katanya.

Dalam hantaran itu, Isham turut melampirkan surat pemberitahuan berkenaan yang menjelaskan penamatan jawatannya itu turut dipersejui Pengerusi BN Datuk Seri Ahmad Zahid Hamidi.

Isham dilantik sebagai Ketua Penerangan BN Selangor pada Mei 2020 menggantikan bekas Ahli Parlimen Sabak, Datuk Abd Rahman Bakri.


SOSMA: Zahid cuba heret MP lain dalam berbalah dengan Fahmi Fadzil

Presiden UMNO Datuk Seri Ahmad Zahid Hamidi cuba mengheret sama beberapa pemimpin blok kerajaan dan pembangkang yang lain setelah kerajaan gagal mendapat sokongan Dewan Rakyat untuk melanjutkan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA), Rabu lalu.

Dalam kenyataan hari ini membidas Pengarah Komunikasi Parti Keadilan Rakyat (PKR), Fahmi Fadzil yang menyalahkan UMNO kerana Ahli Parlimen (MP) parti itu tiada dalam Dewan Rakyat ketika undian dijalankan, Zahid turut mengaitkan beberapa nama lain yang juga tidak hadir.

Antara yang cuba diheret Zahid dalam perbalahan berhubung isu SOSMA itu ialah Presiden PAS Tan Sri Abdul Hadi Awang; Presiden Bersatu Tan Sri Muhyiddin Yassin dan Pengerusi PEJUANG Tun Dr Mahathir Mohamad.

“Kenapa tak salahkan presiden PAS, presiden BERSATU, Azmin Ali, Johari Abdul, Tun Mahathir yang tak hadir. Sungguh pelik. Semua diletak salah di bahu UMNO,” kata Zahid dalam kenyataan hari ini ketika menjawab komen Fahmi.

Untuk rekod semua nama yang diheret sama oleh Zahid itu tidak hadir pada sidang Dewan Rakyat, Rabu lalu, namun mereka tidak pula memberi ulasan atau mempertikaikan tindakan pembangkang menolak usul SOSMA berkenaan.

Sebaliknya, Zahid yang juga tidak hadir pada sidang itu bersama beberapa pemimpin UMNO lain, menghentam kerajaan dan pembangkang susulan kegagalan Dewan Rakyat meluluskan usul bagi melanjutkan penguatkuasaan SOSMA.

Berita berkaitan: SOSMA: MP UMNO sabotaj sidang Parlimen untuk tekan Ismail Sabri?

Sehari selepas usul itu ditolak dengan undi 84 menyokong dan 86 menentang, Zahid dengan lantang mengatakan memorandum persefahaman (MoU) itu ditandatangani antara Kerajaan Perikatan Nasional (PN) dan Pakatan Harapan (PH).

Antara yang disebut Zahid dalam kenyataan pada hari itu ialah:

“Ini kerana, jika kita merujuk kepada Memorandum Persefahaman antara pihak Kerajaan (Perikatan Nasional) dan pembangkang (Pakatan Harapan), Perkara 3 dengan jelas menegaskan bahawa pihak pembangkang hendaklah bersetuju, atau berkecuali, dalam apa-apa usul yang dibawa oleh Kerajaan.”

Zahid terus mengambil kesempatan untuk menempelak Kerajaan Keluarga Malaysia diterajui Perdana Menteri Datuk Seri Ismail Sabri Yaakob.

Demikian juga, Timbalan Presiden UMNO Datuk Seri Mohamad Hasan yang berpendirian bahawa MoU tersebut sebenarnya telah gagal berfungsi seperti yang di harapkan dan kerajaan yang terbentuk, bertahan dan berfungsi menggunakan mekanisme MoU adalah sangat berisiko.

Untuk rekod, MoU itu ditandatangani Ismail Sabri yang juga Naib Presiden UMNO dengan pimpinan kanan PH, termasuk cikgu kepada Zahid, Presiden PKR Datuk Seri Anwar Ibrahim pada 13 September 2021.

Akta Kesalahan Keselamatan (Langkah-Langkah Khas) 2012 atau SOSMA dikuatkuasakan bagi menyediakan langkah-langkah khas berkaitan kesalahan keselamatan bertujuan mengekalkan keamanan dan keselamatan negara.

Akta ini digubal bagi menggantikan Akta Keselamatan Dalam Negeri 1960 (ISA). Dewan Rakyat meluluskan akta itu pada 17 April 2012, mendapat perkenan Diraja pada 18 Jun dan diwartakan pada 22 Jun 2012.

Bagaimanapun, hari ini, Menteri Kesihatan Khairy Jamaluddin berkata mesyuarat Kabinet semalam telah membincangkan perkara itu dan mendapati Ahli-ahli Parlimen pembangkang tidak melanggar MoU yang dimeterai.

Mengulas lanjut isu itu, Zahid yang juga Ahli Parlimen Bagan Datuk berkata beliau dan MP yang lain cuba berbaik sangka bahawa PH tak akan bertindak sedemikian kerana terlalu percaya persefahaman bersama PH sudah diikat kemas.

“Tidak ada apa yang dirisaukan. Namun umpama harapkan pagar, maka makan padi. Harapkan sokongan PH, sokong membawa rebah. Itulah berlaku di Dewan Rakyat tempoh hari,” katanya.

Berita berkaitan: Kabinet kata pembangkang tak langgar MoU bila tolak SOSMA


Benarkan UMNO akan mohon pengampunan bagi pihak Najib?

Keputusan Majlis Tertinggi (MT) UMNO pada 7 April 2023 lalu memutuskan untuk memohon Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, memberi pengampunan kepada Datuk Seri Najib Razak.

Untuk tujuan itu, UMNO dilaporkan memohon menghadap bagi mempersembahkan warkah rayuan kepada Yang di-Pertuan Agong berserta memorandum yang ditandatangani seluruh kepimpinan UMNO daripada 191 bahagian termasuk Wanita, Pemuda dan Puteri.

Bagaimanapun, sesetengah pihak, terutama bagi kem bekas Perdana Menteri itu, melihat keputusan MT itu tidak disusuli dengan tindakan, setelah beberapa pihak, khususnya parti yang membentuk kerajaan Pakatan Harapan-Barisan Nasional (PH-BN), dilihat menentang usaha itu.

Beberapa penganalisis politik pula memberi amaran kepada Perdana Menteri, Datuk Seri Anwar Ibrahim di mana menurut mereka pengampunan kepada Najib boleh menghilangkan kepercayaan penyokong PH kepada kerajaan.

Parti komponen PH – DAP, PKR dan Amanah – pastinya tidak menyokong pengampunan terhadap Najib, setelah mereka berkempen mendedahkan salah laku bekas presiden UMNO itu ketika Pilihan Raya Umum Ke-14 (PRU-14), dan PRU-15 lalu.

Ahli akar umbi UMNO pula melihat bahawa keputusan MT itu sekadar untuk menunjukkan keprihatinan kepada Najib yang kini menjalani hukuman penjara 12 tahun di Penjara Kajang.

Susulan perkembangan semasa berkaitan perkara itu, UMNO kini dikatakan berpecah kepada dua kem – kem Najib dan kem Presiden UMNO, Datuk Seri Ahmad Zahid Hamidi.

Aktivis politik yang juga Pengerusi Penaja Muafakat Nasional Negeri Sembilan, Badrul Hisham Shaharin berpendapat penyokong daripada kem Najib kini semakin tidak senang dengan perkembangan semasa di mana usaha membebaskan bekas ahli Parlimen Pekan itu tidak dilakukan secara bersungguh-sungguh.

“Penyokong Najib sudah mula rasa tidak senang kerana Najib masih tidak dibebaskan, berbeza dengan hanya beberapa hari selepas PH menumbangkan BN, Anwar terus dibebaskan.

“Mereka kini mula menyerang PH yang majoriti pemimpin dan penyokongnya terang-terang menentang pengampunan diberikan kepada Najib,” katanya.

Menurut beliau yang lebih dikenali sebagai Che’gu Bard, UMNO tidak akan berani bertindak apa-apa sekiranya Najib tidak mendapat pengampunan.

Ini kerana katanya, semua pemimpin UMNO telah dikembirikan oleh Anwar dan DAP, manakala Zahid pula hanya berusaha menggunakan kuasa bagi lepas diri sendiri sahaja.


Lihat calon DAP atas nama kerajaan perpaduan, kata Mat Maslan kepada ahli UMNO

Datuk Seri Ahmad Maslan menggesa semua ahli UMNO agar melihat calon DAP dalam Pilihan Raya Negeri (PRN) sebagai wakil dalam kerajaan perpaduan.

Ahli Majlis Tertinggi (MT) UMNO itut berkata pengundi UMNO perlu memangkah calon parti dalam kerajaan campuran semasa PRN nanti dan tidak melihat calon itu sebagai wakil DAP atau parti yang lain.

“Memanglah undi itu rahsia tetapi gesaan saya ialah bukan (undi) atas nama parti atau DAP tetapi atas nama kerajaan perpaduan, katanya dipetik laporan media selepas dalam sidang media merasmikan Loji Kabel XLPE Federal Power Sdn Bhd di Seksyen 15.

Ahmad atau dikenali Mat Maslan itu juga mengingatkan ahli UMNO untuk mematuhi arahan parti dan mengenepikan sentimen pada diri masing-masing demi kestabilan.

Untuk rekod, UMNO dan DAP, yang dulunya seteru tradisi, kini sama-sama menjadi sebahagian daripada kerajaan yang terdiri daripada Pakatan Harapan, Barisan Nasional, dan dua gabungan parti pemerintah di Malaysia Timur – Gabungan Rakyat Sabah dan Gabungan Parti Sarawak.

Kerajaan ini juga disokong oleh Warisan, Muda, dan parti-parti lain serta wakil rakyat bebas.

Ahmad ditanya samada ahli UMNO bersedia untuk mengundi calon DAP dalam PRN akan datang di Pulau Pinang, Selangor, Negeri Sembilan, Kelantan, Terengganu, dan Kedah.

Enam negeri ini dijangka membubarkan Dewan Undangan Negeri (DUN) masing-masing pada akhir Jun.

Menurut peraturan Suruhanjaya Pilihan Raya, pilihan raya mesti diadakan dalam tempoh 60 hari selepas tamatnya tempoh atau pembubaran DUN.


Muhyiddin ajak rakyat kuatkan semangat, bangkit berjuang

Pengerusi Perikatan Nasional Tan Sri Muhyiddin Yassin mengajak rakyat untuk bingkas bangun dengan lebih tangkas dalam mendepani masa depan menjelang tahun baharu 2023, esok.

Dalam perutusan sempena sambutan Tahun Baharu 2023 yang dikeluarkan malam ini (31 Disember 2022), bekas Perdana Menteri kelapan itu yakin dalam tempoh pemulihan daripada pandemik Covid-19, peluang untuk rakyat memajukan diri dan keluarga ada di mana-mana.

“Namun, kita tidak boleh lemah semangat atau putus asa. Kini masanya untuk kita bingkas bangun semula dengan lebih tangkas. Saya percaya dalam tempoh pemulihan ini peluang ada di mana-mana untuk kita memajukan diri dan keluarga asalkan kita sanggup berusaha.

“Insya-Allah, selagi mana ada kemahuan, di situ ada jalan.

“Saya sendiri sentiasa bersyukur dengan kurniaan Allah SWT buat diri saya dan keluarga. Perjalanan hidup saya seperti anda juga tidaklah selalunya senang. Banyak cabaran dan dugaan yang dihadapi. Semua liku-liku hidup yang dilalui itu sebenarnya mendewasakan kita,” katanya.

Presiden Bersatu itu turut mengingatkan bahawa kesukaran yang dilalui sebelum ini perlu menjadi bekalan bagi memperkuatkan lagi semangat berdepan hari-hari akan datang.

Muhyiddin tidak melupakan anak muda yang banyak memberi sokongan kepada Perikatan Nasional, sambil mengingatkan mereka supaya yakin dan berusaha untuk mencapai impian.

“Anak-anak muda yang masih mempunyai perjalanan hidup yang jauh. Yakinlah dengan potensi diri dan sentiasalah berusaha untuk memperbaiki pencapaian anda. The sky is your limit. You can achieve anything if you want to,” katanya.

Pada masa sama beliau berharap kerajaan dapat segera melaksanakan langkah-langkah untuk meringankan beban kehidupan rakyat, lebih-lebih lagi dalam menghadapi suasana ekonomi yang dijangka lebih mencabar pada tahun hadapan.

“Golongan yang miskin semakin bertambah akibat kesempitan hidup. Lebih 60 peratus penduduk negara kita sebenarnya tergolong dalam kumpulan miskin dan berpendapatan rendah. Mereka memerlukan pembelaan segera daripada kerajaan.”

Tan Sri Muhyiddin Yassin: Perutusan khas Sambutan Tahun Baharu 2023


BN musuh Bersatu: Lihat kenyataan Muhyiddin dari sudut politik, PRU

Kenyataan Presiden Bersatu Tan Sri Muhyiddin Yassin bahawa Barisan Nasional (BN) adalah musuh utama pada Pilihan Raya Umum Ke-15 (PRU-15) perlu dilihat dari sudut politik, bukannya hubungan sosial sesama manusia.

Ahli Majlis Pimpinan Tertinggi (MPT) Bersatu Datuk Mohamed Farid Mohamed Zawawi berkata tiada cacat celanya dengan kenyataan itu, sedangkan UMNO sendiri telah menolak Bersatu ketika perhimpunan agungnya.

Menurutnya kenyataan Muhyiddin yang juga Pengerusi Perikatan Nasional (PN) dibuat dari sudut politik ketika acara rasmi Bersatu dan PRU-15, bukan dari sudut kontrak sosial hubungan sesama manusia.

“Kenyataan Presiden Bersatu, bahawa BN adalah musuh utama adalah susulan daripada ketetapan yang dibuat UMNO sendiri dalam Perhimpunan Agung parti itu yang muktamad menolak kerjasama dengan Bersatu.

“Pada 28 Mac lalu, Presiden UMNO Datuk Seri Ahmad Zahid Hamidi dengan tegas menyatakan tiada kerjasama dengan Bersatu dan ketetapan itu bukan hanya dibuat Majlis Tertinggi, tetapi lahir daripada suara di peringkat akar umbi.

“Jadi tidak ada salahnya kenyataan yang dibuat oleh Presiden Bersatu kerana kita bercakap dari sudut politik bukan bercakap atas dasar kontrak sosial. Kalau kontrak sosial hubungan sesama manusia kita tidak pernah menyebut sesiapa sebagai musuh,” katanya.

Mohamed Farid yang juga Ketua Bahagian Bersatu Kota Bharu berkata pihaknya juga menyambut baik hasrat murni PAS dalam memperkasakan agenda penyatuan ummah yang beliau simpulkan sebagai agenda pengukuhan bangsa dan ummah

Katanya, malah ianya juga adalah hasrat parti Bersatu dalam memastikan kepentingan rakyat terjaga dan dibela.

Menurutnya perkara itu boleh dilihat dalam Pilihan Raya Negeri (PRN) Melaka dan Johor dengan persaingan yang sengit melawan BN.

“Bagaimanapun PN akur dengan keputusan PRN lalu dan masih menyokong kerajaan sedia ada. Kita tidak mengambil langkah untuk meruntuhkan kerajaan dan masih menyokong Perdana Menteri Datuk Seri Ismail Sabri Yaakob.

“Walaupun ada beberapa keputusan kerajaan yang tidak dipersetujui tetapi kepentingan rakyat di negara ini kita utamakan,” katanya lagi.

“Tidak ada salahnya ungkapan Tan Sri Muhyiddin tersebut, samalah juga bertepatan sekali kenyataan pemimpin-pemimpin PAS mendokong perpaduan ummah.”


Kesan kenaikan OPR: Bayaran balik peminjam bertambah, harga barang dijangka naik

Dua implikasi yang paling jelas bakal dihadapi orang ramai susulan pengumuman kenaikan Kadar Dasar Semalaman (OPR) oleh Bank Negara Malaysia (BNM) adalah bayaran balik peminjam akan bertambah dan dijangka harga barang juga akan naik.

Pengumuman kenaikan OPR pada ketika rakyat sudah terbeban dengan kos sara hidup sememangnya akan memberi tekanan, khususnya kumpulan B40 yang berpendapatan bawah RM4,000.

Kumpulan B40 akan terkesan dengan pengumuman terbaharu kadar OPR ini, sebagai contoh ansuran bulanan pinjaman perumahan misalnya dijangka meningkat antara RM90 hingga RM200 jika harga rumah yang dibeli antara RM200,000 hingga RM300,000.

Kadar OPR yang terkini adalah sebanyak 25 mata asas, peningkatan 2.25 peratus daripada sebelum ini.

Pensyarah ekonomi Universiti Kebangsaan Malaysia (UKM), Dr. Madeline Berma berkata, kenaikan OPR sepatutnya hanya memberi kesan kepada bank-bank komersial, namun institusi kewangan itu juga akan bertindak balas dengan menaikkan kadar faedah terhadap peminjam.

“Kenaikan OPR hanya sekadar meredakan ketidaktentuan ekonomi dan kalau yang melabur akan senyum lebar kerana kadar bunga naik, tetapi bagi peminjam, mereka akan terkesan kerana bank akan laksana kadar bunga baharu. Kalau mereka buat pinjaman kereta atau rumah, bayaran bulanan mereka sudah pasti akan terkesan.

“Jadi, mereka tiada pilihan, mungkin terpaksa berunding semula nilai bayaran pinjaman, kerana mereka perlu bayar lebih banyak selepas kadar bunga dinaikkan.

“Yang lebih parah, ada yang mungkin perlu rujuk Agensi Kaunseling dan Pengurusan Kredit (AKPK), kalau tidak peminjam akan sakit selepas ini,” katanya dipetik laporan Utusan.

Selain terpaksa membayar balik dengan jumlah lebih tinggi akibat kenaikan OPR, Madeline tidak menolak kos harga barang yang sudah pun meningkat ketika ini akan juga turut naik sama kerana mempunyai hubung kait antara satu sama lain.

“Ia tidak akan memberikan kesan secara langsung tetapi perlu diingat, pengusaha dan penjual akan menggunakan apa jua alasan untuk menaikkan harga barang.

“Yang paling terkesan adalah golongan pekerja yang menerima pendapatan bawah RM4,000, yang dalam kategori B40 dan yang bergantung kepada pengeluaran Kumpulan Wang Simpanan Pekerja (KWSP),” katanya.

Sementara itu, seorang perunding kewangan Abuayubul Ansari pula berkata dalam situasi semasa, segala kos akan bertambah, malah orang awam yang tidak membuat pinjaman pun akan terasa bahangnya kerana kos semua barang akan mula naik.

Ini kerana katanya selain daripada pelbagai faktor, kos meminjam bagi perniagaan akan meningkat yang dengan sendirinya menjadi punca kepada kenaikan harga produk atau pun perkhidmatan.

“Ini secara tidak langsung menjadikan orang awam akan mula merasai bahang. Jadi nasihatnya adalah sama saja seperti nasihat orang tua dulu-dulu, berjimat, jangan berbelanja berlebihan dan adakan simpanan.

“Bak pepatah ukur baju di badan sendiri, juga bila mahu beli barangan berharga tinggi, pastikan mempunyai deposit yang tinggi dan jangan meminjam lebih daripada empat tahun untuk kereta.

“Kalau rasa tak boleh, maksudnya kita belum mampu. Itu yang orang tua dulu cakap ‘kumpul, kumpul dulu (duit) baru beli. Selain itu, perlu juga tahu cara mendapatkan pendapatan tambahan jika mahukan juga kemewahan dan perlu mula belajar mengenai kewangan,” katanya.

Seperti dijangkakan, BNM pada Isnin menaikan sekali lagi OPR dan ia adalah peningkatan kedua berturut-turut tahun ini selepas kali pertama OPR dinaikkan sebanyak 25 mata asas kepada 2.00 peratus pada mesyuarat terakhirnya Mei lalu.

Menurut BNM, pembukaan semula ekonomi global dan keadaan pasaran pekerja yang bertambah baik terus menyokong pemulihan kegiatan ekonomi, namun faktor-faktor itu sebahagiannya diimbangi oleh kesan tekanan kos yang semakin meningkat, konflik ketenteraan di Ukraine dan langkah-langkah pembendungan yang ketat di China.


PRU-15 dalam tempoh terdekat tak wajar, kata Hadi

PAS membuat pendirian menolak sebarang usaha yang dilakukan oleh UMNO yang mendesak pilihan raya umum ke-15 (PRU-15) diadakan pada masa terdekat ini.

Presidennya, Tan Sri Abdul Hadi Awang mengeluarkan kenyataan sebarang langkah ke arah membubar Parlimen dalam tempoh terdekat tidak sepatutnya berlaku selepas spekulasi bertiup kencang UMNO sedang mengusahakan agar PRU-15 diadakan dengan meminta Perdana Menteri Datuk Seri Ismail Sabri Yaakob mempersembahkan cadangan tersebut kepada Yang di-Pertuan Agong baru-baru ini.

“PAS berpandangan pembubaran Parlimen dalam tempo terdekat adalah tidak wajar dan tidak perlu disegerakan, mengambil kira faktor pemulihan ekonomi dan jangkaan musim tengkujuh yang menyukarkan rakyat serta jentera kerajaan,” kata kenyataan itu pada hari ini.

Dalam kenyataan sama, Hadi juga berkata usaha ke arah penyatuan ummah akan terus dirundingi dengan semua pihak bagi mengelakkan pertembungan sesama sendiri pada PRU-15 nanti.

“PAS tetap akan meneruskan perbincangan dan rundingan dengan semua pihak (parti politik, NGO, ahli akademik, tokoh masyarakat) ke arah menjayakan agenda perpaduan ummah, bag mencapai titik persamaan dan mengelakkan pertembungan sesama sendiri, sekali gus mengalahkan Pakatan Harapan,” katanya lagi.

Dalam pada itu, Hadi menekankan kepentingan negara perlu menjadi keutamaan dan menyokong Bajet 2023 dibentang terlebih dahulu bagi membela rakyat.

“PAS berpendirian dalam apa jua keadaan, kepentingan negara dan rakyat hendaklah didahulukan, di samping langkah-langkah pemulihan ekonomi yang perlu terus disokong, khususnya melalui Belanjawan 2023 yang akan dibentangkan,” ujarnya.

Untuk rekod, UMNO akan mengadakan satu lagi perhimpunan raksasa hari ini dengan semua pemimpin akar umbi akan berhimpun di ibu pejabatnya petang ini.

Dijangka ia akan menjadi perhimpunan terakhir sebelum Parlimen dibubar pada masa terdekat.


Penceramah bebas didakwa rogol remaja diserah kepada Polis KL

Seorang penceramah bebas yang disyaki merogol seorang remaja perempuan berumur 14 tahun akan diserahkan kepada Polis Kuala Lumpur hari ini.

Timbalan Ketua Polis Selangor Datuk S. Sasikala Devi berkata ia bagi membuat siasatan lanjut berhubung kejadian rogol yang dilaporkan turut berlaku di negeri itu, lapor Bernama.

“Hari ini reman tamat di Kuala Selangor dan reman lima hari itu tidak dilanjutkan. Suspek akan diserah ke kontingen Kuala Lumpur untuk siasatan bagi kes di sana,” katanya ketika dihubungi.

Sebelum ini, beliau berkata berdasarkan siasatan awal, perkenalan di antara suspek dan remaja bawah umur itu dipercayai bermula apabila mangsa menghubungi lelaki terbabit di media sosial bagi bertanyakan masalah agama sebelum hubungan terjalin sejak Mei tahun lepas.

Menurutnya lagi, berdasarkan laporan polis yang diterima membabitkan kes itu masih kekal empat iaitu dua di Selangor dan masing-masing satu di Kuala Lumpur dan Perak.

Pada 19 Julai lepas, penceramah bebas itu ditahan di Ibu Pejabat Polis Daerah (IPD) Kuala Selangor pada 4.50 petang dan disiasat mengikut Seksyen 376 Kanun Keseksaan kerana merogol dan Seksyen 14 (a) Akta Kesalahan Seksual Terhadap Kanak-Kanak 2017.


AGC tak tahu jika Rohana pulangkan AS$10 juta terkait 1MDB

Jabatan Peguam Negara (AGC) tidak mengetahui sekiranya bekas Pegawai Eksekutif Astro, Rohana Rozhan telah memulangkan wang AS$10 juta yang dikaitkan dengan 1Malaysia Development Berhad (1MDB).

Rohana ialah bekas teman wanita kepada bekas jurubank Goldman Sachs, Tim Leissner yang terlibat dalam skandal 1MDB.

Perkara itu dinyatakan dalam jawapan bertulis di Parlimen oleh Menteri Undang-undang dan Reformasi Institusi, Datuk Seri Azalina Othman Said bagi menjawab soalan Lim Lip Eng (PH-Kepong)

Terdahulu, Lip Eng bertanya kepada Perdana Menteri apakah Rohana telah memulangkan wang tunai berjumlah AS$10 juta itu.

Beliau juga meminta Perdana Menteri menyatakan berapa banyak aset 1MDB yang telah dikembalikan kepada kerajaan dan berapa hutang 1MDB yang masih perlu dibayar kerajaan.

“Jabatan Peguam Negara tiada pengetahuan berkenaan perkara ini. Terima kasih,” kata Azalina bagi pihak Perdana Menteri, lapor Malaysiakini.

Februari tahun lalu, Leissner memberitahu mahkamah Amerika Syarikat (AS) bahawa dia mempunyai hubungan sulit dengan tiga wanita Malaysia, termasuk Rohana.

Pada satu ketika, Leissner membelanjakan AS$10 juta untuk membeli sebuah rumah di London untuk Rohana selepas wanita itu kecewa kerana dia memutuskan hubungan mereka selama 10 tahun untuk berkahwin dengan model AS, Kimora Lee Simmons pada 2013.

Dalam keterangannya Leissner berkata dia membeli rumah itu kerana Rohana mengancam untuk mendedahkan penglibatannya dalam 1MDB.

Susulan itu media tempatan melaporkan Rohana bersetuju memulangkan aset AS$10 juta itu, tetapi tiada pengesahan rasmi daripada Suruhanjaya Pencegahan Rasuah Malaysia (SPRM), yang pada masa itu telah pun menemu bualnya.

Pada Mac tahun lepas, Ketua Pesuruhjaya SPRM, Tan Sri Azam Baki berkata, Rohana disiasat di bawah Akta Pencegahan Pengubahan Wang Haram dan Pencegahan Pembiayaan Keganasan 2001 (Amla) dan harta Rohana di London serta aset lain dibekukan.

Pada 13 Mac lalu, Parlimen diberitahu baki hutang 1MDB ialah sebanyak RM9.7 bilion manakala RM41.6 bilion aset 1MDB telah diperoleh semula.


PU Azman sekali lagi mengaku tak bersalah tuduhan amang seksual

Pendakwah selebriti, Azman Syah Alias, yang lebih dikenali sebagai Pencetus Ummah (PU) Azman, sekali lagi mengaku tidak bersalah terhadap dua pertuduhan melakukan amang seksual fizikal terhadap seorang remaja lelaki berusia 17 tahun pada 2017.

Dia membuat pengakuan itu dihadapan Hakim Mahkamah Sesyen Shah Alam Rasyihah Ghazali hari ini (22 Disember 2022).

Di Mahkamah Sesyen Ampang semalam, PU Azman mengaku tidak bersalah terhadap pertuduhan melakukan amang seksual fizikal terhadap remaja lelaki berusia 17 tahun.

Mengikut pertuduhan itu, PU Azman, 41, melakukan kesalahan terbabit di sebuah bilik resort di Hulu Langat, pada waktu tengah hari 22 Julai lalu.

Dalam pertuduhan hari ini, dia yang turut dikenali sebagai Cik Man, didakwa melakukan kesalahan berkenaan di sebuah inap desa di Jalan Kebun dekat Shah Alam pada September 2017, menurut BH.

Dengan itu, tertuduh melakukan kesalahan yang boleh dihukum mengikut Seksyen 14 (a) dan Seksyen 14 (d) Akta Kesalahan-Kesalahan Seksual Terhadap Kanak-Kanak 2017 yang memperuntukkan hukuman penjara maksimum 20 tahun serta sebatan jika sabit kesalahan.

Pihak pendakwaan yang diwakili Timbalan Pendakwa Raya, Nur Zatil Hidayah Ali menawarkan jaminan RM10,000 bagi setiap pertuduhan dengan syarat tambahan tertuduh tidak boleh mendekati mangsa dan lain-lain saksi pendakwaan.

Peguam bela, Fahmi Adilah, memohon jaminan tidak terlalu tinggi dikenakan atas faktor kewangan tertuduh yang tidak mempunyai pekerjaan ketika ini selepas siasatan dilakukan terhadapnya sejak September lalu.

Katanya, tertuduh juga sudah membayar jaminan keseluruhan RM74,000 bagi pertuduhan-pertuduhan di Mahkamah Seremban; Mahkamah Klang dan Mahkamah Ampang.

Mahkamah kemudian menetapkan jaminan RM7,000 bagi setiap pertuduhan dengan syarat tambahan tidak mengganggu mangsa dan saksi kes serta melaporkan diri di balai polis berdekatan sebulan sekali sehingga kes selesai.

Sebutan semula kes ditetapkan pada 30 Januari depan.

Pada 7 Disember lalu, PU Azman didakwa di Mahkamah Sesyen dan Mahkamah Majistret Klang atas empat pertuduhan melakukan amang dan komunikasi seksual serta kelucahan melampau pada tiga remaja lelaki tahun ini.

Tertuduh turut didakwa di Mahkamah Sesyen Seremban atas lima pertuduhan melakukan amang seksual terhadap dua remaja lelaki pada tahun sama pada 12 Oktober.

PU Azman tidak mengaku bersalah bagi kesemua pertuduhan berkenaan.


Dedah perbincangan dalaman PKR, Rafizi kena tegur

Setiausaha Agung PKR, Datuk Seri Saifuddin Nasution Ismail hari ini menegur Timbalan Presidennya susulan kenyataan terbuka dibuat Rafizi Ramli berkait pemilihan calon di Parlimen Sungai Buloh, seolah-olah melawan keputusan Presidennya, Datuk Seri Anwar Ibrahim.

Saifuddin menggesa Rafizi menghentikan perbuatannya itu dan menghormati proses dalaman parti.

“Parti telah buat keputusan. Hormat dan patuh. Elak buat kenyataan tentang hujah, alasan atau siapa di sebalik sesuatu keputusan itu dibuat.

“Calon telah dimuktamadkan. Itu keputusan bersama. Ini keputusan parti. Tidak semua perbincangan dalaman parti perlu dihebah. Proses parti perlu dihormati,” katanya lapor Malaysiakini.

Semalam Rafizi berkata pada awalnya beliau dan jawatankuasa pemilihan calon PKR mencadangkan penyandang kerusi parlimen Sungai Buloh, R Sivarasa dikekalkan pada Pilihan Raya Umum ke-15 (PRU-15) ini.

Namun katanya, Anwar mempunyai pendapat berbeza dan beliau menghormati budi bicara tersebut kerana kuasa memilih calon terletak pada tangan presiden parti.

PKR sebelum ini mengumumkan pencalonan Timbalan Ketua Penerangannya, Datuk R Ramanan di kerusi Parlimen Sungai Buloh namun menimbulkan rasa kurang senang dalam kalangan ahli yang mahukan Sivarasa dikekalkan atau memilih calon lain.

Penolakan itu semakin hangat selepas BN mengumumkan Menteri Kesihatan sementara, Khairy Jamaluddin sebagai calon di Parlimen itu.

Melalui Twitter, Rafizi memberitahu akan berbincang dengan Anwar susulan menerima maklum balas daripada akar umbi parti berhubung pencalonan itu namun PKR akhirnya mengekalkan Ramanan yang juga bekas bendahari agung MIC di kerusi itu.

Dalam pada itu, Anwar dilaporkan berkata pengguguran Sivarasa di kerusi itu susulan isu kesihatan yang boleh memberi kesan kepada peluang PH untuk mengekalkan kerusi itu.

Sungai Buloh mempunyai 158,090 jumlah pengundi dengan kaum Melayu terdiri daripada 99,278 pengundi diikuti Cina (32,560) dan India (16,361).


Indonesia yakin suntikan dos ketiga ‘penguat vaksin’

Kementerian Kesihatan Republik Indonesia mempertahankan rancangan memberi suntikan tambahan dos ketiga kepada kakitangan perubatannya sambil menyifatkannya sebagai selamat kerana ia merupakan ‘penguat vaksin’.

Kementerian itu juga mempertahankan hasil kajian perubatan secara rasmi yang menyokong suntikan tambahan dos ketiga disediakan walaupun Pertubuhan Kesihatan Sedunia (WHO) belum mempersetujui hasil kajian itu.

Jurucakap pasukan petugas Covid-19 Indonesia, Siti Nadia Tarmizi berkata kumpulan penasihat teknikal mengenai imunisasi sudah memberi persetujuan untuk suntikan dos tambahan tersebut bagi pekerja kesihatan yang telah menerima dos lengkap.

“Ini bermaksud semua aspek keselamatan sudah dipertimbangkan,” katanya.

Menurutnya, pemberian vaksin tambahan ini sudah dibuat oleh Ikatan Perubatan Indonesia (IDI) dan telah dibincangkan pada peringkat antarabangsa oleh jawatankuasa bersama vaksinasi dan imunisasi WHO.

Beliau memaklumkan sejumlah kajian percubaan klinikal telah dilakukan dan menunjukkan hasil positif yang mendapati bahawa penguat vaksin ini dapat meningkatkan perlindungan bagi antibodi seseorang ke tahap yang lebih tinggi.

Katanya, WHO belum mengeluarkan keputusan rasmi untuk meluluskan penggunaan suntikan vaksin tambahan itu kerana organisasi itu masih menumpukan kepada pengeluaran vaksin Covid-19 bagi menampung jumlah penduduk di seluruh dunia.

Semalam, Ketua Saintis WHO Soumya Swaminathan menasihatkan orang ramai agar tidak mencampuradukkan vaksin Covid-19 daripada pengeluar yang berlainan.

Ini kerana katanya, hanya ada sedikit sahaja data kajian mengenai kesannya terhadap kesihatan dan perbuatan mencampuradukkan vaksin berbeza itu menjadi ‘trend berbahaya’. – Agensi


Redah hujan lebat demi selamatkan rakyat daripada perasuah, penipu

Untung tidak banjir jika tidak seperti kata UMNO mereka sanggup redah, mungkin juga berenang.

Sebaliknya apa dialami Pengerusi Perikatan Nasional (PN) Tan Sri Muhyiddin Yassin malam tadi boleh berulang setelah negara mula memasuki musim tengkujuh sebagaimana dimaklumkan Jabatan Meteorologi Malaysia (MetMalaysia).

Namun, demi rakyat Malaysia Muhyiddin sanggup turun padang meredah hujan lebat. Keadaan ini berlaku tatkala beliau hadir pada perhimpunan umum Perikatan Nasional bagi menerangkan pelbagai tawaran dalam manifesto PN BEST di Pendang, Kedah, malam tadi (7 November).

Dalam ucapannya yang dihadiri ribuan penduduk Pendang, bekas Perdana Menteri itu menyeru ahli UMNO supaya turut mengundi Perikatan Nasional demi kebaikan masa depan negara.

“Jika tidak mahu keluar UMNO tak apa. Tapi undi Perikatan Nasional, demi kebaikan masa depan anak cucu kita.

“Amat penting untuk mereka (ahli UMNO) menyelamatkan negara dengan mengundi Perikatan Nasional walaupun mereka mungkin masih berat hendak meninggalkan UMNO,” kata Muhyiddin dalam ucapan beliau.

Pada masa sama, bekas Perdana Menteri yang bertanggungjawab menyelesaikan krisis pandemik Covid-19 negara, sekali lagi menyeru pengundi supaya beramai-ramai keluar memilih Perikatan Nasional supaya sebuah kerajaan yang prihatin, bersih dan stabil, dapat ditubuhkan selepas 19 November ini.

“Usaha untuk memulihkan negara masih belum tercapai sepenuhnya. Kita tidak boleh membenarkan walau seinci pun daripada negara ini diperintah semula oleh mereka yang tidak amanah dan mengamalkan rasuah,” katanya.

Sehubungan itu, Muhyiddin berkata adalah menjadi tanggungjawab pemilih untuk keluar mengundi pada 19 November ini walaupun apa jua situasi pada hari itu kerana negara ini memerlukan sebuah kerajaan yang kuat yang dapat membela nasib rakyat.

Menurutnya, Perikatan Nasional ada kemampuan untuk menguruskan negara dan telah berikrar untuk membentuk kerajaan yang prihatin, bersih dan stabil (#PNBEST) seperti mana terkandung dalam Tawaran Perikatan Nasional PRU-15.

Antara tawaran utama Perikatan Nasional adalah memperkasa Felda dan membantu golongan miskin termasuk penoreh getah dengan menetapkan harga lantai getah yang munasabah dan berpatutan.

Terdapat 234 tawaran dalam Tawaran Perikatan Nasional dan saya memberi jaminan bahawa kita akan melaksanakannya dalam tempoh lima tahun jika diberi mandat untuk membentuk kerajaan.

“Jaminan kita seperti terkandung dalam Tawaran Perikatan Nasional adalah menolak rasuah dalam pentadbiran selaras janji PN dalam salah satu tunjang tawaran kita iaitu memastikan tadbir urus yang baik.

“Jika Perikatan Nasional menang, kita akan membentuk satu jawatankuasa khas dan bebas untuk memastikan semua yang kita janjikan ditunaikan.

“Sama-samalah kita berdoa agar dalam masa dua minggu ini akan ada gelombang kebangkitan untuk membersihkan negara ini daripada segala kekotoran dan kebobrokan,” katanya.


Najib perlu ikut jejak Nazri bersara, bukan bercita-cita jadi PM semula

Tindak-tanduk Datuk Seri Najib Razak yang masih aktif mencatur politik seolah-olah masih mengejar cita-cita peribadi mahu menjadi Perdana Menteri (PM) semula perlu dihentikan, sewajarnya peluang diberikan kepada pelapis baharu.

Najib sepatutnya mengikut jejak veteran UMNO, Datuk Seri Nazri Aziz yang mengumumkan persaraan untuk tidak bertanding dalam pilihan raya umum ke-15 (PRU-15) nanti dan bukannya masih menaruh cita-cita dapat menjadi PM sekali lagi.

Berdepan puluhan kes mahkamah dan sudah disabitkan hukuman melibatkan kes pertuduhan 1Malaysia Development Berhad (1MDB), Najib sudah tidak lagi mempunyai asas moral untuk terus berharap dapat menjadi PM sekali lagi.

Sudah cukup kerosakan dilakukan oleh Najib sepanjang menjadi PM, ratusan juta hutang 1MDB yang terpaksa ditanggung kerajaan dan rakyat bukanlah satu pencapaian yang sepatutnya dibanggakan oleh bekas PM tersebut.

Bagaimanapun, Najib yang perasan dirinya popular dan terpesona dengan kata-kata pengampu sekelilingnya masih menaruh harapan untuk menjadi PM semula jika diberikan peluang.

Sepatutnya Najib mengikut jejak Nazri yang bertegas tidak akan bertanding pada PRU-15 dan secara tidak langsung bersara daripada politik.

Ahli Parlimen Padang Rengas itu konsisten dan tidak akan membuat pusingan U berhubung keputusan persaraannya, namun kesetiaannya bersama UMNO masih kekal utuh dan akan terus menyokong parti daripada luar.

“Zaman seangkatan saya sudah berakhir dengan naiknya Datuk Seri Ismail Sabri Yaakob sebagai Perdana Menteri. Jadi, apa yang saya sebut sebelum ini, tiada perubahan lagi dan saya sudah fikir masak-masak.

“Namun, saya tetap memberi sokongan selagi boleh dan apabila ahli UMNO kembali menjadi Perdana Menteri, itu sudah menjadi kelegaan untuk saya.

“Dengan persaraan saya, tidak bermakna saya terus berhenti memberikan pandangan. Walaupun bukan ahli Majlis Tertinggi (MT), saya akan terus bersuara selagi yang saya sebut ini masuk akal, mempengaruhi Kabinet untuk buat seperti disarankan,” katanya dipetik Utusan Malaysia.

Nazri antara yang lantang mempertahankan Ismail Sabri, disamping menjadi pendukung utama kepada pelantikan Ismail Sabri sebagai PM. Malah, Nazri juga antara yang paling lantang membidas Presiden UMNO Datuk Seri Ahmad Zahid Hamidi semasa krisis politik sebelum ini yang menyaksikan Ismail Sabri diangkat menjadi PM Kesembilan.

Tidak dinafikan, Nazri memainkan peranan sebagai pelobi utama kepada Ismail Sabri.

Senario dihadapi Nazri dengan Najib adalah berbeza sama sekali, umum mengetahui sekiranya Najib tidak kembali ke tampuk kuasa berkemungkinan pintu penjara Sungai Buloh akan terbuka luas dan ia pastinya menyeramkan bagi seorang yang berstatus bangsawan seperti anak PM Kedua, Tun Abdul Razak itu.

Jadi, tidak menghairankan Najib cuba menjustifikasikan popularitinya dikalangan rakyat bagi memastikan pertuduhan yang dihadapinya di mahkamah dapat dikaburi dengan imej menjadi mangsa penganiayaan.

Telahan Najib kononnya rakyat mempercayainya kerana dianiaya terlalu dangkal kerana keterangan saksi di mahkamah adalah jelas menunjukkan siapa sebenarnya dalang disebalik salahguna kuasa dan rasuah yang berlaku semasa pentadbirannya.

Bukan sahaja Nazri yang tahu tempoh yang sesuai untuk bersara daripada politik, malahan beberapa pemimpin politik pembangkang dan UMNO yang lain juga sudah mengumumkan persaraan mereka.

Antara ahli Parlimen lain memutuskan tidak mempertahankan kerusi termasuk, Ahli Parlimen Bangi Ong Kian Ming (DAP), 47, Ahli Parlimen Langkawi, Tun Dr. Mahathir Mohamad, 97, (Pejuang); Ahli Parlimen Iskandar Puteri, Lim Kit Siang, 81, (DAP); Ahli Parlimen Pulai, Datuk Nur Jazlan Mohamed, 56, (UMNO); Ahli Parlimen Jasin, Datuk Seri Ahmad Hamzah, 74, (UMNO).

Ahli Parlimen Gua Musang, Tengku Razaleigh Hamzah, 85, (UMNO) pula masih berteka-teki sama ada mahu menjadi calon atau menarik diri daripada pilihan raya dan Ahli Dewan Undangan Negeri (ADUN) Alor Pongsu, Datuk Sham Mat Sahat dilaporkan mungkin tidak bertanding di kawasannya.


Kes harian Covid-19 masih pada paras 6,000 lebih

Kes jangkitan harian Covid-19 kekal pada paras lebih 6,000 kes hari ini dan ia merupakan peningkatan buat hari kedua berturut-turut.

Sebanyak 6,377 kes dilaporkan hari ini, berbanding 6,148 kes semalam.

Ketua Pengarah Kesihatan, Tan Sri Dr Noor Hisham Abdullah berkata perkembangan itu menjadikan jumlah keseluruhan kes Covid-19 di negara ini meningkat kepada 2,454,749 kes.


Ubat tahan sakit hospital bukan produk sampah

Saya nampak ada maklumat / status katanya datang daripada seseorang yang TIADA kepakaran didalam bidang sub-spesialiti buah pinggang menyatakan ubat tahan sakit adalah SAMPAH dan menyebabkan kerosakan buah pinggang. Lepas itu, ramai jurujual produk terlompat-lompat lah keseronokan kata ubat hospital sampah.

Ubat tahan sakit ada bermacam jenis. Kesemuanya sudah dikaji dan dos yang kita tahu selamat. Ada yang berkomplikasi buah pinggang seperti Nsaids – tapi ada sahaja alternatif lain.

Sebab itu, bila perlu ubat tahan sakit, kita beri sementara – sampai penyebab sakit itu dirawat dan tidak lagi berkeperluan.

Bukan beli sesuka hati di luar dan telan tanpa pantauan dos. Kalau begini, memang lah berisiko penyakit kronik buah pinggang seperti “analgesic nephropathy”.

Habis tu, bila seseorang sakit teruk, takkan nak bagi air suam sahaja? Mestilah nak bagi ubat tahan sakit. Tapi, kita tahu had, dos dan kontraindikasi jika ada penyakit.

Apa produk sampah? Dos selamat tak tahu. Kajian keselamatan tak tahu. Konon semula jadi tapi tambah menambah benda-benda sampah.

Overclaim tak habis-habis – jelas melanggar Akta Iklan dan Ubat 1956. Produk sampah ini badan kita tidak perlukan dan bakal memudaratkan.

Demi duit, sanggup mereka ini membinasakan hidup manusia. Saya ingatkan sekali lagi: pesakit kronik – jangan sentuh apa-apa produk beli online atau tanpa persetujuan doktor merawat.

Memang hari-hari pun saya jumpa produk sampah yang dibeli dari jurujual overclaim yang hanya mahu duit. Pesakit dah merengkuk rosak organ, saya tak nampak pula jurujual muncul. Telefon pun mereka tutup.

Pesakit yang dipersalahkan – tak minum air cukup katanya. Nonsense.

Ingat, saya kerja di hospital yang berlambak pesakit macam ini. Kami sahajalah yang pesakit ada waktu-waktu macam ini. Menangis airmata darah pun, fungsi buah pinggang tidak akan kembali pulih.

Yang berhutang dengan ceti, ah long dan yang sewaktu dengannya, bergolok-bergadai membeli produk sampah daripada jurujual menjanjikan bulan dan bintang – ditambah masalah rosak buah pinggang pulak.

Sebab percaya produk sampah bulan bintang ini, menjadi mereka lalai dengan kawalan kencing manis dan darah tinggi.

Kalau tidak ada kredential atau kelayakan kepakaran, tidak payah lah nak bersuara.

Know your limits.

Hari ini hari baik, hari Jumaat; elok tanamkan kesedaran ini.

Stay away from my patients.

Rafidah Abdullah
Pakar yang diiktiraf didalam bidang perubatan dalaman dan buah pinggang.


Rakaman video Bella cedera, diselamatkan saksi ditayang di mahkamah

Mahkamah Sesyen Kuala Lumpur hari ini ditunjukkan dua rakaman video yang memaparkan kecederaan dialami remaja perempuan sindrom down berusia 13 tahun dikenali sebagai Bella yang diselamatkan oleh seorang saksi.

Dua video berdurasi enam minit 32 saat dan 41 saat itu dimainkan semasa pemeriksaan utama oleh Timbalan Pendakwa Raya Zilfinaz Abbas pada perbicaraan kes Pengasas Rumah Bonda Siti Bainun Ahd Razali di hadapan Hakim Izralizam Sanusi, lapor Bernama.

Kedua-dua video tersebut telah dianalisis oleh saksi pendakwaan ke-10, Juruanalisa Unit Siasatan Audio Video Makmal Forensik Polis Diraja Malaysia (PDRM) Inspektor Mior Samsul Abd Rahman.

Selepas video itu dipaparkan, mahkamah menangguhkan prosiding selama lima minit bagi memberi ruang kepada Zilfinaz untuk menenangkan diri yang sebak selepas melihat dua video tersebut.

Terdahulu, Mior Samsul dalam pernyataan saksinya berkata pada 22 Julai 2021, beliau menerima permohonan analisis berkaitan kes tersebut dan menerima barang kes iaitu sebuah telefon bimbit jenama iPhone bersama satu sim kad Maxis yang dihantar oleh Inspektor Suhaili Mahad.

“Pada 9 Ogos 2021 pukul 9 pagi, saya telah menjalankan proses mengekstrak data yang dikehendaki dari telefon bimbit itu dengan menggunakan perisian XRY. Fail yang telah dikeluarkan dari telefon bimbit tersebut adalah video berdurasi enam minit 32 saat dan video berdurasi 41 saat,” katanya.

Saksi itu berkata permohonan pegawai penyiasat dalam kes itu adalah untuk menjelaskan gambar kecederaan daripada video bertarikh 24 Jun 2021.

“Saya telah rakam dan menganalisis imej yang dikehendaki dari video yang telah dikeluarkan dari telefon bimbit secara kaedah zooming dan sharpness dengan menggunakan perisian yang dinamakan video investigator.

“Setelah proses analisis selesai, saya telah cetak lapan muka surat imej yang dikehendaki dan menyediakan satu laporan analisis,” katanya.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Izralizam bersambung 29 Jun.


Kenapa lepas tular baru ambil tindakan, MCA pertikai DAP

MCA mempertikaikan sikap pemimpin DAP yang bertindak terhadap ahlinya yang biadab pada majlis makan malam Jun lalu, hanya selepas video itu tular.

Timbalan Pengerusi Biro Komunikasi dan Diplomasi Antarabangsa MCA, Neow Choo Seong membangkitkan perkara itu melalui satu hantaran di akaun TikToknya.

“Ramai yang bertanyakan kepada saya, siapa mamat yang begitu biadap dari DAP ini? Dan kepada Dr Akmal (Salleh), kawan lama saya, sekiranya anda nak mencari dia sebenarnya tak susah.

“Majlis yang diadakan pada bulan Jun baru-baru ini turut dihadiri oleh pemimpin-pemimpin DAP seperti Syahredzan Johan, Anthony Loke dan Steven Sim. Jangan pula anda kata anda tidak tahu dan tertanya-tanya bila perkara ini terjadi…hanya membuat tindakan selepas video ini viral.

“Kenapa anda sebagai pemimpin yang berada di situ tidak mengambil tindakan selepas perkara ini berlaku? Sehinggalah sekarang ini apabila viral baru membuat tindakan ke atas ahli anda,” tanyanya.

Anthony yang merupakan Setiausaha Agung DAP mengesahkan video lelaki yang sarat dengan makian dalam bahasa Cina pada satu majlis anjuran DAP di Selangor sejak kelmarin itu tulen namun katanya dia hanya ahli biasa dan sudah mengarahkan keahliannya digantung.

Klip video itu tular di media sosial dan dikecam netizen kerana melemparkan kenyataan perkauman, menghina PAS serta memperlekeh permohonan maaf UMNO dan MCA yang kini rakan gabungan PH.

Selain Anthony yang juga Menteri Pengangkutan, pemimpin kanan DAP lain yang berucap pada majlis itu termasuk Ahli Parlimen Bukit Mertajam, Gobind Singh Deo; Timbalan Menteri Kewangan, Steven Sim serta Ahli Parlimen Bangi, Syahredzan Johan.

Neow turut menambah bahawa itulah realiti sebenar yang mahu beliau tunjukkan kepada rakyat negara ini.

“Kebenaran akan terbukti. Berani bercakap kerana benar. Dan yang penting sekali MCA sudah bersuara, bagaimana pula dengan UMNO?,” katanya.

Sebelum ini, Ketua Pemuda UMNO, Dr Akmal Salleh lantang menuntut Anthony mencari lelaki biadab tersebut dan membuat permohonan maaf secara terbuka.


Fitnah hutang peneroka, Muhyiddin hantar surat tuntutan saman kepada Anwar

Tan Sri Muhyiddin Yassin mengemukakan surat tuntutan saman terhadap Perdana Menteri (PMX) Datuk Seri Anwar Ibrahim berhubung fitnah kononnya hutang peneroka FELDA tidak dihapuskan semasa pentadbiran kerajaan Perikatan Nasional (PN) sebelum ini.

Surat tuntutan saman kepada PMX yang dihantar firma guaman, Rosli Dahlan Saravana Partnership (RDS) menyifatkan Anwar membuat kenyataan fitnah tanpa berlandaskan fakta yang bertujuan untuk mencemarkan imej Muhyiddin.

Untuk rekod, Anwar pada 7 Julai 2023 lalu didakwa mengeluarkan kenyataan berbentuk fitnah dan mengelirukan semasa majlis sambutan Hari Peneroka Felda 2023 di Serdang berhubung isu penghapusan hutang peneroka.

Kenyataan fitnah Anwar itu diterbitkan secara siaran langsung melalui sidang ‘Facebook Live’ dan disebarkan secara meluas yang bertujuan untuk menjatuhkan reputasi Muhyiddin, kata firma itu.

“Kenyataan fitnah tersebut yang merupakan pembohongan serta palsu dan mengelirukan, dalam maksud biasa dan semula jadinya atau secara sindiran telah mencemar dan merosakkan nama baik dan reputasi Anakguam kami serta mencalar imej dan integritinya sebagai seorang mantan Perdana Menteri dan pemimpin negara.

“Kenyataan fitnah tersebut juga menimbulkan kebencian dan menghakis kepercayaan rakyat terhadap Anakguam kami sehingga menyeret Anakguam kami ke dalam kehinaan dan skandal awam.

“Kenvataan fitnah tersebut telah mengakibatkan Anakguam kami mengalami kerosakan dan kergian serta prejudis apabila masyarakat awam memandang serong terhadap Anakguam kami dan keluarganya,” menurut surat tuntutan yang dilihat Agenda Daily.

Dalam surat itu juga, RDS mengemukakan fakta kes berhubung jawapan di Parlimen berhubung penghapusan hutang peneroka yang sudah dibuat pada 2021.

“Hal ini dinvatakan pada 2021 dalam pemberitahuan pertanyaan bukan lisan Dewan Rakyat Mesyuarat Kedua, penggal keempat di Parlimen Ke-14 oleh Menteri di Jabatan Perdana Menteri (Ekonomi), YB Datuk Sri Mustapa Bin Mohamed bahawa 87.54% daripada keseluruhan 112,638 peneroka FELDA telah menandatangani Perjanjian Penghapusan Pinjaman dan Pengurusan Kebun antara FELDA dan Peneroka.

“Hal ini juga disahkan pada 23.2.2023 dalam pemberitahuan pertanyaan Dewan Rakvat Mesyuarat Pertama, penggal kedua di Parlimen Ke-15 oleh Menteri di Jabatan Perdana Menteri (Undang-Undang dan Reformasi Institusi), YB Datuk Sri Azalina Binti Othman Said bahawa pelupusan hutang peneroka FELDA telahpun diluluskan pada Julai 2021,” katanya lagi.

Muhyiddin juga membangkitkan berhubung tuduhan dibuat oleh Anwar berhubung penyelewengan yang sehingga hari ini gagal dibuktikan oleh Presiden PKR itu.

“Anakguam kami berasa kesal kerana kenyataan fitnah tersebut disebarkan dalam berbagai variasi walaupun palsu, bohong dan mengelirukan dan diulang-ulangi sehingga dipercayai oleh rakyat awam (‘Repeat a lie often enough and it becomes the truth’ – Joseph Goebbels).

“Anakquam kami menyatakan bahawa Datuk Seri juga telah berbohong sebelum ini apabila mencipta fitnah bahawa Anakguam kami telah menyelewengkan RM600 bilion yang berubah kepada RM530 bilion dan kemudian menurun menadi RM92.5 bilion kemudian turun lagi kepada RM4.5 bilion dan jatuh merudum ke RM300 juta seperti dinyatakan dalam permohonan Semakan Kehakiman Bersatu,” ujarnya lagi.

Muhyiddin memberi tempoh 24 jam untuk menjawab surat tuntutan tersebut atau berdepan dengan tindakan undang-undang selepas ini.

“Bahawa dalam tempoh 24 jam dari penerimaan surat ini, Datuk Seri mengemukakan surat atau dokumen yang Datuk Seri katakan Datuk Seri tandatangani sebagai Menteri Kewangan pada akhir Jun 2023 bagi meluluskan pelupusan hutang peneroka FELDA bernilai RM8.3 bilion yang kononnya telah gagal dilaksanakan oleh Anakguam kami;

“Bahawa dalam tempoh 24 jam dari penerimaan surat ini, Datuk Seri menarik balik kesemua kenyataan fitnah tersebut dan memadamkan semua penyiaran kenyataan fitnah tersebut dari akaun Facebook Datuk Seri dan semua laman web dan platform di mana kenyataan fitnah tersebut disiarkan,” kata surat itu lagi.


AP beras masih diperlukan: MAFI

Kementerian Pertanian dan Industri Makanan (MAFI) menjelaskan walaupun Approved Permit (AP) tidak diperlukan namun, Import Permit (IP) masih diperlukan bagi tujuan membawa masuk produk agromakanan tertentu.

MAFI memaklumkan bahawa AP yang merujuk kepada kelulusan kuota import dan kebenaran mengimport bagi komoditi agromakanan tertentu iaitu kubis bulat, belapa tua biji, ayam (keratan dan ayam bulat) dan susu cair, tidak lagi dikenakan berkuat kuasa serta-merta.

“Bagaimanapun, AP untuk pengimportan beras masih lagi berkuat kuasa. Keputusan pemansuhan AP ini adalah sebagaimana diputuskan Jemaah Menteri,” kata MAFI dalam kenyataan hari ini.

Menurutnya walaupun AP tidak lagi diperlukan untuk membawa masuk komoditi agromakanan dari luar negara, pengimport masih perlu mempunyai IP bagi tujuan kawalan biosekuriti di pintu-pintu masuk negara.

Ianya bertujuan memastikan kawalan biosekuriti dan produk yang dimport adalah bebas daripada penyakit dan perosak serta diperoleh dari loji yang diiktiraf kerajaan.

“Dengan pemansuhan AP ini, semua syarikat dibenar mengimport semua komoditi agromakanan tertakluk kepada IP yang dikeluarkan oleh Jabatan Perkhidmatan Kuarantin dan Pemeriksaan Malaysia (MAQIS),” kata MAFI.

Pengimport perlu mematuhi syarat yang tertulis dalam permit selaras dengan subseksyen 11(1) Akta Perkhidmatan Kuarantin dan Pemeriksaan Malaysia 2011 dan akta serta peraturan lain.

MAFI juga akan terus memainkan peranan penting bagi memastikan kelangsungan sektor agromakanan pada setiap peringkat rantaian makanan dan supaya rakyat terus mendapat bekalan makanan yang mencukupi, selamat serta berkhasiat.

“Pada masa sama kebajikan pengeluar makanan tempatan juga akan terus dipelihara,” kata MAFI.


Nagaenthran positif Covid-19, hukuman mati esok ditangguh

Mahkamah Rayuan Singapura menangguhkan hukuman mati yang sepatutnya dilaksanakan esok, ke atas seorang rakyat Malaysia kerana kesalahan mengedar dadah, setelah dia positif Covid-19.

Nagaenthran Dharmalingam, yang sudah meringkuk dalam penjara selama 11 tahun sebelum hukuman mati, dibawa ke kandang tertuduh bagi percubaan terakhir untuk menggugurkan hukuman mati terhadapnya.

Bagaimanapun, dia kemudian dibawa pergi dan seorang hakim memberitahu mahkamah bahawa Nagaenthran diuji positif Covid-19.

Hakim Andrew Phang, yang tampil bersama dua hakim lain, Judith Prakash dan Kannan Ramesh berkata, kejadian itu tidak dijangkakan.

Beliau berkata, mahkamah berpandangan hukuman mati tidak wajar untuk diteruskan setelah mengambil kira keadaan tersebut.

“Hukuman mati dijadualkan esok. Jika banduan dijangkiti Covid-19, kami berpendapat pelaksanaan hukuman itu tidak boleh dilakukan,” kata Phang.

Pihak pendakwa menyatakan ia baru sahaja diberitahu berhubung perkembangan itu dan perlu menerima arahan selanjutnya.

Phang menangguhkan perbicaraan ke satu tarikh yang belum ditetapkan dan mengeluarkan penangguhan terhadap hukuman mati sehingga prosiding dimuktamadkan.

Peguam M Ravi mengambil alih kes Nagaenthran, 33, pada saat-saat akhir menjelang hukuman matinya yang dijadualkan esok.

Permohonan yang dibuat peguam itu semalam adalah untuk semakan kehakiman kes atas alasan Nagaenthran yang dikatakan hilang keupayaan mental ditolak tetapi hakim membenarkan penangguhan sementara pelaksanaan hukuman mati itu sehingga selepas peguamnya merayu terhadap penolakan tersebut.

Kes itu berjalan pantas dan rayuan ditetapkan untuk didengar di mahkamah tertinggi negara pada petang ini, dengan bilik mahkamah yang penuh sesak termasuk kehadiran media asing dan aktivis tempatan.

Ravi dilihat memeluk seorang rakan peguam selepas penangguhan hukuman gantung diumumkan.

Butiran lanjut mengenai bila Nagaenthran diuji positif bagaimanapun tidak diberikan.

Nagaenthran dijatuhi hukuman mati pada 2010 kerana menyeludup 42.72 gram heroin ke Singapura pada 2009 dalam satu bungkusan yang diikat pada pahanya.

Dia gagal dalam rayuannya kepada Mahkamah Tinggi pada 2011, Mahkamah Agung pada 2019 dan petisyennya kepada presiden untuk mendapatkan pengampunan.

Kes itu menarik perhatian antarabangsa ketika hukuman mati Nagaenthran semakin hampir dengan hari hukuman itu dilaksanakan, dengan petisyen online terhadap hukuman mati itu menarik kira-kira 70,000 tandatangan serta liputan media antarabangsa.

Kumpulan hak asasi manusia dan pengasas Virgin Group, Richard Branson, turut menyentuh tentang isu tersebut. – Agensi


Polis sahkan Sajat ada kad UNCHR, pasport dibatalkan

Pihak polis mendedahkan Muhammad Sajjad Kamaruz Zaman atau lebih dikenali Sajat disahkan memegang Kad pelarian Suruhanjaya Tinggi Pertubuhan Bangsa-Bangsa Bersatu Bagi Pelarian (UNHCR), ia selepas penahanannya di Thailand baru-baru ini.

Perkara itu disahkan Pengarah Jabatan Siasatan Jenayah Bukit Aman, Datuk Seri Abd. Jalil Hassan yang berkata bagaimanapun Jabatan Imigresen Malaysia (JIM) sudah membatalkan pasport antarabangsa usahawan kosmetik itu.

Menurutnya, Sajat memohon kad UNHCR semasa berada di Thailand.

“Dia (Nur Sajat) kini sedang menunggu tawaran pihak negara ketiga bagi membantunya berpindah ke negara terbabit.

“Nur Sajat juga menukar nama samarannya kepada Bella namun dirinya tetap orang yang sama,” katanya dipetik dalam laporan portal.

Terdahulu, Abd. Jalil mengadakan sidang media di Ibu pejabat Polis Daerah Gombak.

Abd. Jalil berkata pihaknya akan terus meneruskan usaha membawa pulang Sajat memandangkan dikehendaki Jabatan Agama Islam Selangor (Jais) dan polis kerana menghalang penjawat awam.

“Polis akan meneruskan proses membawa pulang sajat kerana Malaysia dan Thailand terikat dengan triti yang membolehkan proses untuk membawa pulang orang yang dikehendaki atau penjenayah buruan dilaksanakan.

“Permohonan ini akan dibuat dalam tempoh masa terdekat namun bergantung kepada negara berkenaan sama ada akan memenuhi permintaan kita atau tidak,” jelasnya.

Abd. Jalil berharap keluarga Nur Sajat dapat membantu menasihatkannya supaya pulang ke tanah air bagi menghadapi pertuduhan di mahkamah syariah yang tidak seberat mana.

“Kita yakin keluarga boleh bantu menasihatkannya untuk pulang ke negara ini,” katanya.


10 individu gagal cabar dasar vaksinasi Covid-19 di mahkamah

Mahkamah Tinggi Kuala Lumpur hari ini menolak permohonan 10 individu untuk semakan kehakiman di Mahkamah Timbang Tara berhubung penggubalan dasar Program Imunisasi Covid-19 Kebangsaan (PICK).

Individu terbabit, termasuk waris yang didakwa tidak berpuas hati dengan suntikan vaksin Covid-19, gagal mendaftarkan award semakan kehakiman yang diberikan kepada mereka oleh Mahkamah Timbang Tara.

Hakim Mahkamah Tinggi Datuk Amarjeet Singh, yang menolak permohonan semua pemohon itu selepas berpuas hati bahawa Mahkamah Timbang Tara tiada bidang kuasa untuk mendaftarkan award tersebut, lapor Bernama.

Award semakan kehakiman itu berkaitan tindakan undang-undang yang akan diambil 10 individu terbabit bagi mencabar keputusan kerajaan menggubal dasar PICK.

Mereka mendakwa, pelaksanaan PICK menyebabkan kematian (yang memohon melalui waris si mati), kesan advers susulan imunisasi (AEFI) dan diskriminasi terhadap mereka yang menolak suntikan.

Peguam Mohamad Zainuddin Abu Bakar, yang mewakili kesemua pemohon memberitahu pemberita, Amarjeet turut mencadangkan supaya pihaknya mengemukakan permohonan semakan kehakiman secara terus ke Mahkamah Tinggi mengikut prosedur yang betul.

Dalam permohonan secara ex-parte (sebelah pihak) yang difailkan pada 30 Mac lepas, kesemua pemohon memohon perintah mahkamah untuk diberi kebebasan memasukkan dan mendaftarkan award semakan kehakiman bertarikh 3 Mac 2022 yang diberikan oleh Mahkamah Timbang Tara untuk difailkan di Mahkamah Tinggi di sini.

Mereka juga memohon untuk diberi kebebasan bagi memasukkan tuntutan dalam permohonan semakan kehakiman dan menyenaraikan nama responden-responden dalam permohonan mereka.

Menerusi afidavit sokongan yang difailkan bersama permohonan itu, Mohamad Zainuddin berkata pada 3 Mac lepas, kesemua pemohon telah mendapat ex-parte award dari Mahkamah Timbang Tara Kuala Lumpur.

Katanya mahkamah itu mengarahkan supaya award permohonan semakan kehakiman hendaklah difailkan dan didaftarkan di Mahkamah Tinggi di sini dalam masa 30 hari dari tarikh ex-parte award.


Perbicaraan kes Rosmah tangguh, status MySejahtera masih jingga

Perbicaraan kes rasuah tenaga solar Datin Seri Rosmah Mansor ditangguhkan lagi hari ini selepas status MySejahtera masih jingga.

Isteri bekas Perdana Menteri Datuk Seri Najib Razak itu menjadi kontak rapat dengan pesakit Covid-19 dan perbicaraan yang dijadualkan hari ini tidak dapat diteruskan.

Pada Rabu lalu, prosiding di Mahkamah Tinggi Kuala Lumpur yang membabitkan perbicaraan rasuahnya yang dikaitkan dengan projek tenaga hibrid solar untuk 369 sekolah luar bandar di Sarawak, juga dikosongkan kerana dia tidak dapat memasuki bangunan mahkamah kerana status MySejahtera yang berwarna jingga.

Semasa prosiding di hadapan hakim Mohamed Zaini Mazlan pagi ini, peguam bela Jagjit Singh memaklumkan tertuduh tidak dapat memasuki Kompleks Mahkamah Kuala Lumpur kerana status MySejahtera yang masih berwarna jingga.

“Saya difahamkan pagi ini, statusnya telah disahkan oleh pendaftar mahkamah,” kata peguam itu lapor portal Malaysiakini.

Jagjit ditanya hakim sama ada status MySejahteranya telah kembali kepada warna biru (berisiko rendah).

Jagjit menjelaskan bahawa pendaftar mahkamah, Catherine Nicholas, turun ke kereta Rosmah yang diletakkan di luar Kompleks Mahkamah Kuala Lumpur, dan mengesahkan status MySejahteranya masih berwarna jingga.

Hakim Mohamed Zaini Mazlan, kemudian melapangkan tarikh perbicaraan dan memohon pihak pembelaan mengemaskini status Rosmah pada Isnin ini.

Namun, Timbalan Pendakwa Raya Gopal Sri Ram mencadangkan supaya prosiding mahkamah jenayah hari ini ditukar kepada prosiding dalam talian hibrid, mengikut peruntukan di bawah undang-undang.

“Saya cadangkan kita meneruskan prosiding dalam talian hibrid, di mana dia boleh memberi keterangan dari rumahnya,” kata bekas hakim mahkamah persekutuan itu.

Katanya, Rosmah boleh memberi keterangan secara dalam talian, sama ada di pejabat peguam mahupun di rumah dengan kehadiran pihak pembelaan dan pendakwaan.

Mendengar saranan itu, Mohamed Zaini berkata, dia ada memikirkan pendekatan itu, namun tiada peruntukan undang-undang mengenainya.

“Saya tidak mahu menjejaskan keseluruhan perbicaraan hanya sebab ia okay pada peringkat ini. Saya mahu lebih berhati-hati,” katanya.

Hakim itu kemudian menetapkan tarikh tambahan bagi perbicaraan itu memandangkan masih ada dua saksi pembelaan yang perlu memberi keterangan.

Sehubungan itu, mahkamah menetapkan 23 hingga 24 Disember ini dan 13 serta 14 Januari depan untuk perbicaraan kes.

Rosmah, 69, menghadapi pertuduhan meminta RM187.5 juta dan dua pertuduhan menerima suapan berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor sebagai ganjaran membantu Jepak Holdings untuk mendapatkan projek bernilai RM1.25 bilion untuk membekalkan tenaga hibrid solar kepada 369 sekolah luar bandar di Sarawak.


Menguruskan hutang dan defisit dengan memotong cukai

Sebagaimana yang sedia ada, Pemerkasa Plus hanya menyediakan suntikan fiskal langsung RM5 bilion sementara selebihnya, iaitu, RM35 bilion adalah moratorium pinjaman, pinjaman, penangguhan, pengecualian cukai, potongan utiliti, dan lain-lain. Pemerintah kini menekankan keadaan fiskal yang mencabar.

Bukan sukar untuk memahami kenapa situasi ini berlaku.

Untuk memastikan hutang dan defisit “lebih terkawal”, potongan cukai atau revolusi percukaian harus menjadi agenda fiskal pemerintah seterusnya.

Pertama sekali, kekangan fiskal dapat dengan mudah “dielakkan” kerana ianya ditetapkan/dibebankan sendiri. Pemerintah hanya memerlukan kehendak politik untuk melakukannya. Menaikkan siling hutang negara kepada 65% tidak semestinya ia akan dihabis gunakan pemerintah.

Tetapi, ini membenarkan sedikit ruang bernafas sehingga, jika perlu, pinjaman pemerintah dapat melintasi ambang 60% – hingga mungkin paling banyak pun pada 62% – untuk memastikan impak defisit yang diharapkan. Paras defisit pun sudah dijangka melebihi 6.1%.

“Melunaskan” hutang dan mengurangkan siling hutang kembali ke 60% boleh berlaku kemudian sebagai sebahagian dari “konsolidasi fiskal”.

Pemerintah boleh “menjimatkan” kemampuan fiskalnya untuk kitaran berikutnya, misalnya Pemerkasa Plus 2.0. Atau selaras dengan penamatan Darurat yang telah dijadualkan dalam bulan Ogos.

Sekarang kita bertumpu kepada agenda potongan cukai sebagai sebahagian dari “peralihan hahatuju” pengurusan dasar fiskal (seperti yang diusulkan dalam artikel Penyelidikan EMIR, “Lihat kepada digitalisasi sebagai sumber pendapatan baru”, Jun 2, 2020).

Dasar fiskal secara amnya boleh dibahagikan kepada perbelanjaan dan pemotongan cukai. Selama ini, tumpuan telah diberikan kepada yang pertama.

Sekarang masanya untuk “membawa masuk” yang kedua – dengan melaksanakan skema radikal untuk cukai korporat dan pendapatan secara keseluruhan. Garis masa dicadangkan berlangsung selama dua tahun bermula dengan tahun fiskal 2021-2022 – dengan kemungkinan pembaharuan untuk satu tahun lagi.

Ianya akan melampaui pemotongan cukai Bajet 2021 yang sangat sederhana, misalnya, satu peratus untuk kumpulan pendapatan bercukai RM50,001 hingga RM70,000 – dari 14% hingga 13% untuk tahun taksiran 2021.

Ini tidak bermaksud tahap hutang dan defisit tidak akan meningkat. Tetapi tekanan dan bebanan akan berkurangan – sehingga tahap tidak perlu meningkat lebih tinggi daripada jika tiada pemotongan cukai yang berlaku.

Jika potongan cukai berjumlah RM50 bilion setahun, misalnya, maka pinjaman pemerintah mampu dikurangkan dengan kadar sama (ringgit untuk ringgit) walaupun tahun ini lebih tinggi dari sebelumnya.

Khususnya, cukai pendapatan korporat harus dikurangkan dari 24% sehingga antara 18% -20%, secara keseluruhan.

Sektor pelancongan harus diberikan cukai sifar selama dua tahun.

Dan ambang cukai jualan dan perkhidmatan (SST) untuk pengusaha pelancongan harus dinaikkan dari RM500,000 menjadi RM1.5 juta, seperti yang disarankan Persatuan Hotel Bajet & Perniagaan Malaysia (MyBHA).

Cukai pendapatan harus dikurangkan sebanyak 50% secara keseluruhannya – daripada jadual progresif 0% hingga 30% – kecuali mereka yang berpendapatan RM300,001 dan ke atas, misalnya.

Pemotongan cukai juga prihatin terhadap kesan lain daripada Covid-19, iaitu pada tahap ekonomi mikro – pemotongan gaji.

Walaupun inflasi utama relatif stabil (bersamaan dengan inflasi dasar) – kadang-kala “disekat” episod deflasi atau lonjakan inflasi tidak berterusan didorong kenaikan kos (contohnya, kenaikan harga komoditi, kesesakan rantaian bekalan), pemotongan cukai secara automatik akan menyesuaikan semula kurungan pendapatan pembayar cukai dalam bentuk “drag fiskal” terbalik.

Pakar cukai telah menggesa agar pemerintah memberikan pemotongan cukai kepada M40 (lihat “Bajet 2021: Pengurangan cukai untuk M40 tepat pada masanya, namun lebih banyak yang dapat dilakukan”, The Edge, Nov 16, 2020).

Pada masa yang sama, pemerintah harus memperkenalkan cukai keuntungan modal (CGT) – misalnya, untuk dividen berjumlah RM1 juta ke atas.

Forum Ekonomi Dunia (WEF) dalam laporannya, “Membangun Kembali Dengan Lebih Luas: Jalur Dasar untuk Transformasi Ekonomi” (Jun 2021) telah mengesyorkan supaya beban cukai dipindahkan kepada golongan berpendapatan tinggi sebagai sebahagian daripada pembaharuan sistem percukaian untuk mengimbangi apa yang dikatakan sebagai pemulihan-K, iaitu di mana pemulihan hanya menguntungkan segmen ekonomi tertentu.

Secara keseluruhan, revolusi cukai tidak hanya akan memasukkan lebih banyak wang tunai ke dalam poket M40 yang membolehkan mereka membelanjakan dengan lebih banyak. Ini juga akan mengurangkan keperluan untuk bergantung pada pengeluaran i-Sinar daripada Kumpulan Wang Simpanan Pekerja (KWSP).

Hasil cukai yang dilepaskan tidak menjadi masalah – kerana ini dapat “dikembalikan” kemudian. Cukai dapat difahami sebagai memainkan peranan dalam mengaturkan dinamika penawaran dan permintaan dalam ekonomi. Apabila ekonomi berisiko mencapai tahap “terlalu panas”, pemerintah boleh selalunya memperkenalkan semula kenaikan cukai a) sedikit demi sedikit; b) kembali ke tahap masa kini; atau c) menghampiri tahap masa kini.

*Jason Loh Seong Wei merupakan Ketua Bahagian Sosial, Perundangan dan Hak Asasi di EMIR Research.


Pandangan Tun Abdul Hamid terhadap kenyataan media Peguam Negara

Tanpa disangka, penulisan saya dan Profesor Datuk Dr Shamrahayu bertajuk “Perbincangan Yang di-Pertuan Agong Dengan Pemimpin Politik….”, telah menarik begitu banyak respons. Antaranya termasuklah yang mengatakan kami menghina Yang di-Pertuan Agong dan Raja-Raja Melayu, biadab dan sebagainya.

Ada juga yang membuat tuduhan liar dan meminta tindakan diambil terhadap kami.

Sebaliknya, ada yang menulis rencana memberi pandangan sebaliknya tanpa menyentuh peribadi. Kepada mereka saya ucapkan ribuan terima kasih, tidak kiralah saya bersetuju dengan pandangan mereka atau tidak.

Perlu diingatkan bahawa dalam rencana kami itu, untuk mengelak kontroversi, kami tidak pun menyebut sama ada Yang di-Pertuan Agong perlu bertindak atas nasihat Perdana Menteri atau tidak untuk memanggil Parlimen bersidang semasa darurat.

Kami juga tidak memberi apa-apa komen terhadap keputusan yang dibuat oleh Yang di-Pertuan Agong dan Raja-Raja Melayu.

Keadaan telah memerlukan Peguam Negara mengeluarkan kenyataan media di mana beliau memberi pandangan beliau berdasarkan peruntukan Perlembagaan dan penghakiman-penghakiman mahkamah sama ada dan di mana Yang di-Pertuan Agong perlu bertindak di atas nasihat Perdana Menteri.

Perlu ditegaskan bahawa kenyataan itu adalah pendapat undang-undang berdasarkan undang-undang, termasuk Perlembagaan. Ia terpakai pada semua masa tidak kira siapa yang menduduki jawatan Yang di-Pertuan Agong dan Perdana Menteri, bukan khusus mengenai Yang di-Pertuan Agong dan Pedana Menteri pada masa ini sahaja.

Kenyataan itu tidak lebih daripada nota kuliah undang-undang Perlembagaan yang disediakan oleh seorang pensyarah atau profesor atau jawapan seorang pelajar pintar kepada soalan mengenai isu tersebut, di mana-mana universiti.

Perhatian berkisar kepada kenyataan Peguam Negara itu. Pengkritik-pengkritik itu menuduh Peguam Negara melampau, menghina dan memperkecilkan Yang di-Pertuan Agong; bahawa ia adalah satu penderhakaan khusus terhadap Yang di-Pertuan Agong dan beliau mesti dipecat segera; bahawa ia melanggar kebiasaan; tidak menghormati Yang di-Pertuan Agong; “memperkecil” kuasa Yang di-Pertuan Agong dan sebagainya.

Datuk Seri Anwar Ibrahim berkata, undang-undang hari ini diguna pakai sewenang-wenangnya bagi melindungi kerajaan yang tidak sah dan Ahli-ahli Parlimen yang telah bersumpah untuk mempertahankan Perlembagaan mesti menyatakan prinsip.

Lim Guan Eng pula, antara lain, berkata, dengan menekankan bahawa Yang di-Pertuan Agong tidak mempunyai kuasa kecuali untuk mendengar nasihat Kabinet jelas menunjukkan Idrus berpihak kepada Perdana Menteri untuk mengenepikan Titah Diraja Agong yang didukung oleh Majlis Raja-Raja, agar Parlimen bersidang secepat mungkin.

Majlis Presiden Pakatan Harapan (PH) dalam kenyataan bersamanya berkata, kenyataan Peguam Negara itu, terutama dalam konteks sekarang, telah melampaui batas adab kerana memperkecil dan memperlekehkan titah pandangan Raja-Raja Melayu.

“Oleh itu, PH menegaskan bahawa kenyataan Peguam Negara itu sebagai satu pendurhakaan khusus terhadap Yang di-Pertuan Agong dan beliau mesti dipecat segera.”

Kenyataan tersebut ditanda tangani oleh Presiden Parti Keadilan Rakyat (KEADILAN), Datuk Seri Anwar Ibrahim, Presiden Parti Amanah Negara (AMANAH), Mohamad Sabu dan Setiausaha Agung Parti Tindakan Demokratik (DAP), Lim Guan Eng.

Datuk Zaid Ibrahim pula dilaporkan oleh Malaysiakini seperti berikut:

“Peguam Negara (AG) Idrus Harun tidak menghormati Yang di-Pertuan Agong dengan kenyataan awamnya mengenai pembukaan semula Parlimen, menurut bekas menteri undang-undang de facto, Zaid Ibrahim.” (1)

Nampaknya, kata-kata menghina, memperkecil, tidak menghormati dan menderhakai Yang di-Pertuan Agong telah diberi makna sangat luas sehingga Peguam Negara yang memberi pandangan rasmi mengenai peruntukan undang-undang dan Perlembagaan yang mengurangkan kuasa Yang di-Pertuan Agong pun dianggap menghina, memperkecil, tidak menghormati dan mendurhakai baginda.

Maka, untuk mengelaknya, setiap kali Peguam Negara memberi nasihat atau ditanya oleh Yang di-Pertuan Agong mengenai sesuatu isu undang-undang, Peguam Negara kenalah memberi pandangan yang meluaskan kuasa Yang di-Pertuan Agong atau, dalam kata lain, yang menyebelahi baginda.

Dalam hal ini, perlu diingati bahawa Istana Negara sendiri telah mengeluarkan kenyataan media bertarikh 24 Februari 2021 memberi pandangan yang sama dengan apa yang dikatakan oleh Peguam Negara itu. Saya perturunkan dua perenggan daripada kenyataan Istana Negara itu:

“Sehubungan dengan itu, Seri Paduka Baginda menzahirkan pandangan bahawa Parlimen boleh bersidang semasa tempoh darurat berkuatkuasa pada suatu tarikh sebagaimana yang difikirkan sesuai oleh Seri Paduka Baginda atas nasihat YAB Perdana
Menteri.

Perkara ini termaktub di dalam sub perenggan 14(1)(b) Ordinan Darurat (Kuasa-Kuasa Perlu) 2021 yang menyatakan bahawa Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Seri Paduka Baginda atas nasihat YAB Perdana Menteri.”

Adalah jelas bahawa pandangan yang diberi oleh Peguam Negara itu adalah selaras dengan pendirian Yang di-Pertuan Agong yang disebut dalam kenyataan media Istana Negara itu. Maka, bagaimana ia boleh dikatakan melampau, menghina dan memperkecilkan Yang di-Pertuan Agong; bahawa ia adalah satu penderhakaan khusus terhadap Yang di-Pertuan Agong dan beliau mesti dipecat segera; bahawa ia melanggar kebiasaan; tidak menghormati Yang di-Pertuan Agong; dan “memperkecil” kuasa Yang di-Pertuan Agong?

Sebaliknya, jika Peguam Negara itu memberi pandangan bahawa Yang di-Pertuan Agong tidak perlu mengikut nasihat Perdana Menteri dalam hal ini, maka ia bercanggah pula dengan pendirian Yang di-Pertuan Agong yang disebut dalam kenyataan media itu.

Mengikut hujah pengkritik-pengkritik itu, Peguam Negara melakukan kesalahan yang sama juga!

Dalam hal ini, suatu perkara yang menarik telah berlaku iaitu Tan Sri Tommy Thomas, Mantan Peguam Negara Kerajaan Pakatan Harapan, telah tampil ke hadapan dan memberi pandangannya. Antara lain, mengikut laporan Malaysiakini:

“Bekas Peguam Negara Tommy Thomas telah menyatakan kekecewaannya dengan Pakatan Harapan kerana menuntut pemecatan penggantinya Idrus Harun.

…. Semua orang berhak kepada pendapat mereka. Anda harus bersetuju untuk tidak bersetuju. Itulah undang-undang.

“Peguam Negara tidak boleh dipecat kerana ada yang tidak setuju dengan pendapat undang-undangnya.

“Harus ditegaskan bahawa pendapat undang-undang bukanlah dimaksudkan untuk menjadi popular atau membodek.”” (2) (Terjemahan saya.)

Beliau patut dipuji dalam hal ini.

Perlu diingati bahawa adalah menjadi tanggungjawab Peguam Negara untuk memberi pandangan yang jujur dalam suatu perkara mengikut undang-undang, tidak kira sama ada ia menambah atau mengurangkan kuasa Yang di-Pertuan Agong, tidak kira sama ada ia disukai atau dimurkai baginda. Seseorang yang tidak berani berbuat demikian, tidak layak menjadi Peguam Negara.

Mengikut pendapat pengkritik-pengkritik itu juga, apabila Perdana Menteri memberi nasihat kepada Yang di-Pertuan Agong, nasihat itu mestilah memihak kepada baginda, jika tidak, Perdana Menteri juga melakukan kesalahan yang sama.

Jika mengikut hujah itu lagi, apabila Mahkamah Khas membicarakan Yang di-Pertuan Agong atau Raja-Raja Melayu seperti dalam kes Standard Chartered Bank Malaysia Bhd v DYMM Tuanku Jaafar Ibni Al-Marhum Tuanku Abdul Rahman, Yang di-Pertuan Besar Negeri Sembilan Darul Khusus (2009) 3 CLJ 709, Mahkamah Khas juga mestilah memberi penghakiman menyebelahi baginda, jika tidak hakim-hakim itu juga melakukan kesalahan serupa. Undang-undang bukanlah begitu.

Satu perkara lagi yang saya perhatikan ialah semua pengkritik rencana saya dan Profesor Datuk Dr Shamrahayu dan juga pengkritik-pengkritik Peguam Negara itu mengemukakan hujah-hujah mereka dengan mengaitkan kedudukan Tan Sri Muhyiddin sebagai Perdana Menteri: oleh sebab, pada pandangan mereka, Tan Sri Muyidddin tidak mempunyai sokongan majoriti, tambah pula dengan pandemik Covid-19, diikuti dengan masalah ekonomi negara dan kemiskinan rakyat, peruntukan yang menghendaki Yang di-Pertuan Agong bertindak atas nasihat Perdana Menteri tidak terpakai.

Rencana kami dan kenyataan Peguam Negara bukanlah berkenaan Tan Sri Muhyiddin. Ia adalah satu pendapat umum yang terpakai kepada setiap orang yang menduduki jawatan Perdana Menteri.

Mungkin itu hujah politik yang menarik pengundi, tetapi ia bukanlah suatu hujah undang-undang sama ada Yang di-Pertuan Agong perlu bertindak atas nasihat Peguam Negara atau tidak. Selagi seseorang itu menduduki jawatan Perdana Menteri, semua peruntukan
Perlembagaan dan undang-undang berkenaan dengannya terpakai kepadanya.

Pandangan seseorang individu, sama ada dia Ketua Pembangkang, ketua sebuah parti politik atau sesiapa sekalipun atau pandangan sesuatu kumpulan, bahawa seseorang Perdana Menteri itu tidak mempunyai sokongan majoriti Ahli Parlimen tidak mengubah
kedudukan.

Hanya apabila dia meletak jawatan secara sukarela, hilang kelayakan mengikut Perlembagaan, Yang di-Pertuan Agong melantik seorang lain yang pada hematnya mempunyai sokongan majoriti oleh Ahli-ahli Parlimen, sama ada selepas Pilihan Raya Umum atau tidak, barulah dia tidak lagi menjadi Perdana Menteri dan Yang di-Pertuan Agong tidak perlu mengikut nasihatnya lagi. Tetapi Yang di-Pertuan Agong perlu mengikut nasihat Perdana Menteri baru pula dalam perkara-perkara yang Perlembagaan menghendaki baginda berbuat demikian.

Tun Abdul Hamid Mohamad
30 06 2021
[email protected]
http://www.tunabdulhamid.my
https://tunabdulhamid.me

(1)
Attorney-General (AG) Idrus Harun disrespected the Yang di-Pertuan Agong with his public statement on reconvening Parliament, according to former de facto law minister Zaid Ibrahim.

(2)
“Former attorney-general Tommy Thomas has expressed disappointment with Pakatan Harapan for demanding the sacking of his successor Idrus Harun.

….Everyone is entitled to their opinion. You have to agree to disagree. That is the law.

“The AG should not be sacked because some do not agree with his legal opinion.

“It must be stressed that legal opinions are not intended to be popular nor designed to curry favour,”

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Langkah terbaik PN bertemu PM bagi bincang isu berbangkit: Annuar

Pertemuan delegasi Perikatan Nasional (PN) dengan Perdana Menteri Datuk Seri Ismail Sabri Yaakob adalah langkah terbaik bagi menyelesaikan beberapa isu dibangkitkan PN, kata Ahli Parlimen Ketereh Tan Sri Annuar Musa.

Annuar yang juga Menteri Komunikasi dan Multimedia berkata beliau percaya Ismail Sabri terbuka untuk berbincang dengan rakan-rakan parti yang terlibat dalam pembentukan kerajaan berhubung apa jua isu, lapor Bernama.

“(Pertemuan PN dan Perdana Menteri) itulah yang sebaik-baiknya kerana perkara ini (isu dibangkitkan PN) perlu duduk dan difikirkan bersama.

“Perdana Menteri tidak ada masalah untuk duduk dan berbincang atas apa jua perkara terutama sekali dengan rakan-rakan parti yang terlibat dalam pembentukan kerajaan,” katanya ketika ditemui pemberita selepas pelancaran Bulan Kebangsaan dan Kibar Jalur Gemilang hari ini.

Annuar berkata demikian sebagai mengulas laporan media mengenai hasrat PN untuk bertemu Perdana Menteri bagi membincangkan pelaksanaan terma-terma perjanjian tersebut dalam masa terdekat.

Setiausaha Agung PN Datuk Seri Hamzah Zainudin dalam kenyataan pada Khamis berkata PN memutuskan untuk menghantar delegasi bertemu Perdana Menteri bagi tujuan itu.

Mengulas lanjut, Annuar berkata Perdana Menteri dalam apa jua tindakan akan mengambil kira situasi negara dan kepentingan rakyat dalam membuat keputusan.

“Soal politik dan kepartian tidak boleh kita terlalu dahulukan daripada kepentingan nasional dan negara,” katanya menambah, Jemaah Menteri ketika ini menjalankan tugas seperti biasa dengan penuh keharmonian.


Kes turun, penerima dos penggalak kekal paling ramai dijangkiti Covid

Jangkitan Covid-19 di seluruh negara dalam tempoh 24 jam semalam, Selasa (17 Mei 2022) turun lagi, namun penerima vaksin dos penggalak kekal menjadi penyumbang tertinggi kes baharu.

Dalam tempoh semalam, sebanyak 1,469 jangitan baharu dilaporkan, turun 228 kes berbanding 1,697 yang dicatat pada Isnin.

Jumlah itu menjadikan kumulatif positif sejak pesakit pertama dikesan dijangkiti Covid-19 di Malaysia pada 25 Januari 2020, meningkat kepada 4,481,278 kes – ketiga tertinggi dalam kalangan negara-negara ASEAN selepas Vietnam dan Indonesia.

Pada masa sama seramai 4,415,146 pesakit telah pulih, termasuk 1,836 yang disahkan sembuh semalam, sementara 30,509 kes masih aktif.

Sehingga semalam seramai 29,271 pesakit di seluruh negara masih menjalani kuarantin di rumah; 20 ditempatkan di PKRC; 1,182 dimasukkan ke hospital; dan 36 dirawat di unit rawatan rapi (ICU), dengan 17 daripadanya memerlukan alat bantuan pernafasan.

Daripada 1,469 kes baharu semalam, 972 melibatkan individu yang telah menerima suntikan dos penggalak vaksin Covid-19; 304 kes telah menerima dua dos; 170 kes membabitkan individu tidak divaksinasi; dan 23 kes individu belum lengkap vaksinasi.

Data laman sesawang CovidNOW menunjukkan enam negeri merekodkan peningkatan jangkitan semalam, dengan Negeri Sembilan mencatat 112 kes baharu, berbanding 50 kes pada Isnin.

Perak mencatat 95 kes baharu berbanding 78 pada Isnin; Kedah (59 kes, 47 Isnin); Sarawak (29 kes, 25 Isnin); Labuan (enam kes, empat Isnin); dan Perlis (lima kes, sifar kes pada Isnin).

Sementara itu, Kementerian Kesihatan juga memaklumkan tiga lagi pesakit meninggal dunia akibat komplikasi Covid-19 semalam, termasuk dua daripadanya melibatkan kematian di luar fasiliti kesihatan atau kes BID atau ‘brought in death’.

Tiga kematian itu dicatatkan masing-masing di Kedah (BID), Melaka (BID) dan Perlis.

Jumlah itu menjadikan kumulatif kematian akibat Covid-19 sejak 17 Mac 2020 hingga semalam meningkat sedikit kepada 35,623 kes, termasuk 7,545 kes BID.

Pecahan kes berkaitan Covid-19 di setiap negeri sehingga 17 Mei 2022.


Kerajaan tak akan layan tuntutan Asyraf desak pengeluaran KWSP

Desakan Datuk Asyraf Wajdi Dusuki yang mendesak supaya kerajaan membenarkan sekali lagi pengeluaran RM10,000 daripada Kumpulan Wang Simpanan Pekerja (KWSP) tidak akan dilayan.

Ketua Pemuda UMNO itu sebelum ini memberi tekanan kepada kerajaan Perikatan Nasional (PN) berhubung isu KWSP tetapi kini kerajaan Keluarga Malaysia pimpinan Datuk Seri Ismail Sabri Yaakob juga tidak akan tunduk kepada pengikut setia bekas Perdana Menteri Datuk Seri Najib Razak itu.

Timbalan Menteri Kewangan I, Mohd Shahar Abdullah menjelaskan punca kerajaan tidak akan dapat melayani tuntutan Asyraf itu kerana sejumlah RM101 bilion sudah dikeluarkan daripada tabungan untuk persaraan itu melalui skim i-Lestari, i-Sinar dan i-Citra yang diperkenalkan bagi membantu pencarum yang terkesan akibat penularan Covid-19 sebelum ini.

Berikutan kebenaran yang diberikan sebelum ini, beliau berkata, kira-kira 73 peratus daripada ahli KWSP ketika ini tidak mempunyai simpanan mencukupi untuk menampung kehidupan selepas bersara nanti.

“Daripada 15.1 juta ahli KWSP, 6.1 juta mempunyai baki simpanan kurang RM10,000 dan 3.6 juta mempunyai baki kurang RM1,000. Ini tentunya amat membimbangkan dan kerajaan perlu melindungi masa depan ahli, terutama selepas persaraan bagi mengelakkan isu sosial yang lebih besar pada masa akan datang,” katanya dipetik dalam laporan BH.

Untuk rekod, semua inisiatif pengeluaran KWSP tersebut adalah hasil kesungguhan kerajaan PN dibawah pimpinan Tan Sri Muhyiddin Yassin.

Mengenai dakwaan golongan berpendapatan 40 peratus sederhana (M40) tidak banyak mendapat manfaat dalam Bajet 2022, beliau berkata, biarpun bukan dalam bentuk bantuan tunai seperti dinikmati golongan berpendapatan 40 peratus terendah (B40), M40 bakal menikmati pelbagai pelepasan cukai tahun depan.

“Jika dikumpulkan, M40 boleh menikmati pelepasan cukai sehingga RM8,500 melalui Bajet 2022, yang sudah tentu memberi kelegaan kewangan ketika berdepan cabaran susulan penularan COVID-19 ketika ini.

“Sebenarnya Bajet 2022 tidak mengetepikan M40, sebagai pembayar cukai, pelbagai inisiatif diumumkan kerajaan akan memberi manfaat kepada mereka,” katanya lagi.

Sebelum ini, Asyraf dan pergerakan itu beria-ia memberi janji manis kepada puluhan ribu individu berkenaan pengeluaran one-off itu, namun ternyata ia tidak disebut langsung dalam Bajet 2022.

Asyraf begitu yakin bahawa kerajaan pimpinan Naib Presiden UMNO, Ismail Sabri akan mendengar desakan Pemuda bagi meluluskan pengeluaran i-Citra one-off itu.

Sebab itu, apa sahaja pertemuannya dengan KWSP, Menteri Kewangan, hatta dengan Perdana Menteri sekali pun, dimuat naik dalam laman sosialnya bagi memberi harapan kepada orang ramai.

Sebelum pembentangan Bajet 2022 semalam, boleh dikatakan setiap hari netizen disajikan dengan keyakinan akan dapat membuat pengeluaran RM10,000 daripada akaun KWSP.

Tak berkelip mata netizen menunggu depan televisyen untuk mendengar Bajet 2022. Fokus mereka kepada pengeluaran i-Citra RM10,000 secara one-off sebagaimana yang diuar-uarkan Asyraf dan Pemuda UMNO.

Namun, sehingga ke penamat ucapan Tengku Zafrul, i-Citra tidak juga muncul. Walaupun, Menteri Kewangan menyentuh juga sedikit mengenai KWSP tetapi bukan one-off RM10,000.